title: 2006 m. gruodžio 15 d. Komisijos sprendimas nustatantis Komisijos standartines saugumo priemones ir pavojaus lygius bei iš dalies keičiantis jos darbo tvarkos taisyklių nuostatas dėl operatyvinės krizių valdymo tvarkos

text:
6.2.2007

               LT

               Europos Sąjungos oficialusis leidinys

               L 32/144

      KOMISIJOS SPRENDIMAS

   2006 m. gruodžio 15 d.
   nustatantis Komisijos standartines saugumo priemones ir pavojaus lygius bei iš dalies keičiantis jos darbo tvarkos taisyklių nuostatas dėl operatyvinės krizių valdymo tvarkos
   (2007/65/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį, ypač į jos 218 straipsnio 2 dalį,
   atsižvelgdama į Europos atominės energijos bendrijos steigimo sutartį, ypač į jos 131 straipsnį,
   atsižvelgdama į Europos Sąjungos sutartį, ypač į jos 28 straipsnio 1 dalį ir 41 straipsnio 1 dalį,
   kadangi:

               (1)

               Komisijai reikia nustatyti operatyvinę krizių ir ekstremalių situacijų (toliau – krizių) valdymo tvarką ir priemones, ypač siekiant užtikrinti, kad visi būtini sprendimai galėtų būti priimami kaip įmanoma veiksmingiau ir sparčiau, kartu užtikrinant, kad išlieka jų politinė kontrolė.

               (2)

               Būtina, kad Komisija nustatytų operatyvinę krizių valdymo struktūrą.

               (3)

               Reikėtų, inter alia, nustatyti tvarką ir priemones krizės saugumo aspektams valdyti. Siekiant aiškumo, taip pat reikėtų nustatyti įprastomis saugumo sąlygomis naudotiną tvarką ir priemones.

               (4)

               Geram krizių valdymui būtina galimybė skubiai įspėti personalą apie pavojaus pobūdį ir apsaugos priemones, kurių būtina imtis.

               (5)

               Šiuo metu valstybėse narėse ir kitose tarptautinėse organizacijose taikoma praktika rodo, kad pavojaus lygių sistemos nustatymas yra veiksmingiausias būdas užtikrinti, kad įvertinto pavojaus lygio atžvilgiu imamasi tinkamų ir reikalingų saugumo priemonių. Todėl reikėtų nustatyti standartinių saugumo priemonių ir trijų pavojaus lygių sistemą. Ji turėtų būti taikoma visoms Komisijos patalpoms.

               (6)

               Komisijos nuostatose dėl saugumo, pridėtose prie jos vidaus darbo tvarkos taisyklių Komisijos sprendimu 2001/844/EB, EAPB, Euratomas (1) , nurodytas Komisijos narys, atsakingas už saugumo reikalus ir Komisijos saugumo politikos įgyvendinimą.

               (7)

               Nuostatų dėl saugumo priedo 2 skirsnyje išdėstyti bendrieji reikalavimai apima bendruosius teisėtumo, skaidrumo, atskaitomybės ir subsidiarumo (proporcingumo) principus, kurie vienodai taikomi krizių valdymui.

               (8)

               Įgaliojimams Komisijoje paskirstyti ir ypatingu Bendrijos delegacijų trečiosiose šalyse atveju būtinos tam tikros tvarkos ir atskirų rūšių veiksmai, atsižvelgiant į tai, ar saugumo priemonės taikomos Komisijos patalpoms valstybėse narėse ar trečiosiose šalyse.

               (9)

               Pagal valstybės tarnybos tęstinumo reikalavimą Komisija turėtų gebėti vykdyti savo užduotis visomis sutartyse nustatytomis aplinkybėmis. Todėl, esant išskirtiniams ir nenumatytiems įvykiams, dėl kurių Komisija negali priimti sprendimų kaip Kolegija, vadovaudamasi savo darbo tvarkos taisyklėse (2) nustatyta rašytine ar žodine tvarka, Komisijos pirmininkui turėtų būti suteikti nepaprastieji įgaliojimai imtis visų priemonių, kurios, atsižvelgiant į konkrečios padėties aplinkybes, laikomos neatidėliotinomis ir būtinomis.

               (10)

               Todėl Komisijos nuostatos dėl operatyvinės krizių valdymo tvarkos, pridėtos prie jos vidaus darbo tvarkos taisyklių Sprendimu 2003/246/EB, Euratomas (3), turėtų būti atitinkamai iš dalies pakeistos. Siekiant aiškumo, šiuo sprendimu turėtų būti pakeistos šios nuostatos,

         PRIĖMĖ ŠĮ SPRENDIMĄ:
   1 straipsnis
   1.   Krizių sistemą valdo Valdymo grupė pagal 2 dalies nuostatas. Ją remia Komisijos Saugumo direktorato direktoriaus paskirtos Operatyvinė grupė ir Priežiūros grupė.
   2.   Valdymo grupės posėdžiams pirmininkauja Generalinio sekretoriaus pavaduotojas. Ją sudaro Komisijos pirmininko kabineto narys, už saugumo reikalus atsakingas Komisijos narys, Komisijos Saugumo direktorato direktorius, Teisės tarnybos, Personalo ir administracijos, Biudžeto, Komunikacijos, Teisingumo, laisvės ir saugumo, Išorės santykių, Informatikos generalinio direktorato generaliniai direktoriai ir kiti asmenys, kurie, Generalinio sekretoriaus pavaduotojo manymu, turi dalyvauti pagal susiklosčiusias aplinkybes.
   3.   Kilus krizei ne Europos Sąjungoje, dalyvauti Valdymo grupės posėdžiuose kviečiamas už išorės santykius atsakingo komisaro kabineto narys.
   4.   Valdymo grupė pataria Komisijai, ypač už saugumo reikalus atsakingam Komisijos nariui, dėl priemonių, kurių derėtų imtis, siekiant apsaugoti Komisijos personalą ir turtą bei užtikrinti jos veiklos veiksmingumą krizės atveju.
   5.   Valdymo grupės pirmininkas praneša pirmininkui, už saugumo reikalus atsakingam Komisijos nariui ir visiems su krize susijusiems Komisijos nariams apie krizės eigą.
   6.   Visa parą, septynias dienas per savaitę veikianti tarnyba, kurios pagrindas yra bent du nuolatos budintys pareigūnai, dirba tam, kad Saugumo direktoratas galėtų vykdyti savo funkcijas.
   2 straipsnis
   1.   Europos Sąjungos teritorijoje už saugumo reikalus atsakingas Komisijos narys gali bet kuriuo metu pavesti Komisijos Saugumo direktorato direktoriui pradėti taikyti krizių valdymo sistemą.
   2.   Kilus krizei ne Europos Sąjungoje, sprendimą pradėti taikyti krizių valdymo sistemą kartu priima už išorės santykius ir saugumo reikalus atsakingi Komisijos nariai.
   3 straipsnis
   1.   Kad sprendimai būtų priimami gana greitai, siekiant užtikrinti Komisijos personalo (įskaitant jų sveikatos darbo vietoje apsaugą), informacijos, pastatų ir kito turto apsaugą nuo bet kokio pavojaus ir užtikrinti Komisijos veiksmingumo gebėjimus aplinkybėmis, kuriomis būtinumas neleidžia naudoti įprastos sprendimų priėmimo tvarkos, taikomos 2 ir 3 dalių nuostatos.
   2.   Kilus krizei Europos Sąjungoje, už saugumo reikalus atsakingas Komisijos narys gali priimti bet kokį sprendimą, kuris, jo manymu, yra būtinas siekiant apsaugoti Komisijos personalą ir turtą nuo tokio pavojaus.
   Ypatingos skubos atvejais Komisijos Saugumo direktorato direktorius gali priimti sprendimus, panašius į nurodytuosius 1 pastraipoje, konsultuodamasis, jei įmanoma, su Valdymo grupe. Apie bet kokį tokių galių panaudojimą turi būti nedelsiant pranešta už saugumo reikalus atsakingam Komisijos nariui, kuris siūlomą priimti sprendimą peržiūri ir tam tikrais atvejais pritaria, pakeičia ar atšaukia. Valdymo grupės pirmininkui apie tokius sprendimus pranešama tuo pat metu kaip ir už saugumo reikalus atsakingam Komisijos nariui.
   3.   Kilus krizei ne Europos Sąjungoje, ypatingos skubos atvejais Komisijos misijos ar delegacijos vadovas gali priimti sprendimus, panašius į nurodytuosius 2 dalies pirmojoje pastraipoje. Apie bet kokį tokių galių panaudojimą turi būti pranešta už išorės santykius atsakingam Komisijos nariui, kuris nedelsdamas praneša už saugumo reikalus atsakingam Komisijos nariui. Šie du nariai kartu peržiūri šiuos sprendimus ir tam tikrais atvejais jiems pritaria, juos pakeičia ar atšaukia. Valdymo grupės pirmininkui apie tokius sprendimus pranešama tuo pat metu kaip ir už saugumo reikalus atsakingam Komisijos nariui.
   4.   Bet koks pagal šio straipsnio nuostatas priimtas sprendimas perduodamas artimiausiam Kolegijos posėdžiui peržiūrėti ir tam tikrais atvejais pritarti, pakeisti ar atšaukti.
   4 straipsnis
   1.   Išskirtiniais ir nenumatytais atvejais, dėl kurių Komisija negali priimti sprendimų kaip Kolegija, vadovaudamasi savo darbo tvarkos taisyklių 4 straipsnyje nustatyta rašytine ar žodine tvarka, Komisijos pirmininkas Komisijos vardu ir savo atsakomybe gali imtis bet kokių priemonių, kurios, atsižvelgiant į konkrečios krizės aplinkybes, laikomos neatidėliotinomis ir būtinomis, siekiant apsaugoti Bendrijos visuomenės interesus, įgyvendinti Bendrijos teisinius įsipareigojimus arba užkirsti kelią žalai, kuri gresia Bendrijos institucijoms ar įstaigoms, valstybėms narėms ar Sąjungos piliečiams ir įmonėms.
   2.   Pirmininkas, jei įmanoma, imasi priemonių, pasitaręs su teisėtų interesų turinčiais departamentais ir Komisijos nariais, kuriems nebuvo sutrukdyta vykdyti savo funkcijas.
   3.   Bet koks pagal šio straipsnio nuostatas priimtas sprendimas perduodamas Kolegijai peržiūrėti ir tam tikrais atvejais pritarti, pakeisti ar atšaukti, kai tik atsiranda Kolegijai veikti būtinos sąlygos.
   5 straipsnis
   Komisijos darbo tvarkos taisyklėse pateiktos pavadavimo nuostatos ir jas įgyvendinančios taisyklės šiam sprendimui taikomos mutatis mutandis
      .

   6 straipsnis
   Nustatoma standartinių saugumo priemonių ir trijų pavojaus lygių sistema. Ši sistema ir atitinkamos saugumo priemonės išdėstytos priede. Ji taikoma visoms Komisijos patalpoms.
   7 straipsnis
   Komisijos nuostatos dėl operatyvinės krizių valdymo tvarkos, pridėtos prie jos darbo tvarkos taisyklių Sprendimu 2003/246/EB, Euratomas, yra išbraukiamos.
   8 straipsnis
   Šis sprendimas nepažeidžia Komisijos nuostatų dėl bendros skubaus įspėjimo apie pavojų sistemos (ARGUS) įkūrimo, kurios pridedamos prie jos darbo tvarkos taisyklių Komisijos sprendimu 2006/25/EB, Euratomas (4).
   9 straipsnis
   Šis sprendimas įsigalioja jo priėmimo dieną.
   Jis skelbiamas Europos Sąjungos oficialiajame leidinyje.

      Priimta Briuselyje, 2006 m. gruodžio 15 d.

            Komisijos vardu

         Siim KALLAS

            Pirmininko pavaduotojas

      (1)  OL L 317, 2001 12 3, p. 1. Sprendimas su paskutiniais pakeitimais, padarytais Sprendimu 2006/548/EB, Euratomas (OL L 215, 2006 8 5, p. 38).

      (2)  OL L 347, 2005 12 30, p. 83.

      (3)  OL L 92, 2003 4 9, p. 14.

      (4)  OL L 19, 2006 1 24, p. 20.

      PRIEDAS
      STANDARTINĖS SAUGUMO PRIEMONĖS IR PAVOJAUS LYGIAI
      1 skirsnis
      Saugumo sistema, kurią sudaro standartinės saugumo priemonės ir trys grėsmės buvimą atitinkantys pavojaus lygiai, taikomi Komisijos patalpose. Standartinės saugumo priemonės ir pavojaus lygiai nuo pirmojo iki trečiojo, atitinkantys didėjančią grėsmę ir išsamiai aprašyti 1 priedėlyje, nustatomi pagal šiuos spalvų kodus: BALTAS, GELTONAS, ORANŽINIS ir RAUDONAS.
      2 skirsnis
      Standartinės saugumo priemonės, pažymėtos spalvos kodu BALTAS ir išvardytos 2A ir 2B priedėliuose, taikomos, kai saugumui pavojaus nėra.
      Šio priedo 2A priedėlyje išvardytos standartinės saugumo priemonės taikomos Europos Sąjungos valstybėse narėse esančiose Europos Komisijos patalpose.
      Šio priedo 2B priedėlyje išvardytos standartinės saugumo priemonės taikomos trečiosiose šalyse esančiose Europos Komisijos patalpose.
      3 skirsnis

                  1.

                  Komisijos Saugumo direktorato direktorius įgaliotas keisti spalvos kodu BALTAS pažymėtų standartinių saugumo priemonių taikymą Europos Sąjungoje, kad būtų atsižvelgta į vietos ar laikino pavojaus įvertinimą. Jis nedelsdamas praneša už saugumo reikalus atsakingam Komisijos nariui ir Valdymo grupės pirmininkui apie savo veiksmus ir jų priežastis.
                  Nepažeisdamas 4 skirsnio 3 dalies a punkto nuostatų, už saugumo reikalus atsakingas Komisijos narys:

                              a)

                              priima sprendimą padidinti saugumo lygį iki spalvos kodu GELTONAS, ORANŽINIS arba RAUDONAS pažymėto pavojaus lygio, kad galima būtų sumažinti pavojaus lygį arba sugrįžti prie spalvos kodu BALTAS pažymėtų standartinių saugumo priemonių;

                              b)

                              priima sprendimą, kurias konkrečias pavojaus lygio priemones būtina pirmiau įgyvendinti atsižvelgiant į tikrąją saugumo padėtį. Priimdamas šiuos sprendimus, jis atsižvelgia į Komisijos Saugumo direktorato direktoriaus patarimus.

                        Ypatingos skubos atvejais, jei dėl saugumo padėties būtina nedelsiant pakeisti pavojaus lygį, Komisijos Saugumo direktorato direktorius priima ankstesnėje dalyje reikalaujamus sprendimus. Jis nedelsdamas praneša už saugumo reikalus atsakingam Komisijos nariui ir Valdymo grupės pirmininkui apie savo veiksmus ir jų priežastis. Jei įmanoma, Komisijos Saugumo direktorato direktorius tariasi su Valdymo grupe, kaip nustatyta šio sprendimo 1 straipsnio 2 dalyje.

                  2.

                  Ne ES teritorijoje keisti spalvos kodu BALTAS pažymėtų standartinių saugumo priemonių taikymą, atsižvelgiant į vietos aplinkybes, įgaliotas Išorės santykių direktorato generalinis direktorius. Jis nedelsdamas praneša apie veiksmus, kurių buvo imtasi, ir jų priežastis už išorės santykius atsakingam Komisijos nariui, kuris nedelsdamas praneša apie tai už saugumo reikalus atsakingam Komisijos nariui ir Valdymo grupės pirmininkui.
                  Nepažeisdami 4 skirsnio 3 dalies a punkto nuostatų, už išorės santykius ir saugumo reikalus atsakingi Komisijos nariai kartu priima sprendimą:

                              a)

                              padidinti saugumo lygį iki spalvos kodu GELTONAS, ORANŽINIS ar RAUDONAS pažymėto pavojaus lygio, sumažinti pavojaus lygį arba sugrįžti prie spalvos kodu BALTAS pažymėtų standartinių saugumo priemonių;

                              b)

                              dėl specialių pavojaus lygio priemonių, kurios turi būti įgyvendinamos atsižvelgiant į tikrąją saugumo padėtį. Priimdami šiuos sprendimus jie atsižvelgia į Komisijos Saugumo direktorato direktoriaus patarimus.

                        Ypatingos skubos atvejais, jei dėl saugumo padėties būtina nedelsiant pakeisti pavojaus lygį, Komisijos misijos ar EB delegacijos vadovas priima 2 dalyje reikalaujamus sprendimus. Jis nedelsdamas praneša apie veiksmus, kurių buvo imtasi, ir jų priežastis už išorės santykius atsakingam Komisijos nariui, kuris nedelsdamas praneša apie tai už saugumo reikalus atsakingam Komisijos nariui ir Valdymo grupės pirmininkui.

            4 skirsnis
      1.   Komisijos atstovybės, regioninės atstovybės ir ES misijos tarptautinėse organizacijose valstybėse narėse

                  a)

                  Komisijos Saugumo direktoratas parengia gaires, kurių būtina laikytis Komisijos atstovybėse ir regioninėse atstovybėse. Šios gairės turi būti parengtos bendradarbiaujant su atitinkamai Komunikacijos ir Išorės santykių direktoratų generaliniais direktoratais, ir jose būtina atsižvelgti į visus Komisijos Saugumo direktorato įvertintus pavojus. Komunikacijos ir Išorės santykių direktoratų generaliniai direktoratai atitinkamai atsako už atitinkamų saugumo priemonių įgyvendinimą, veikimą ir vykdymą.

                  b)

                  Komisijos atstovybės ar regioninės atstovybės valstybėse narėse vadovui manant, kad būtina pakeisti pavojaus lygį, jis pateikia prašymą Komisijos Saugumo direktoratui ir kopijas atitinkamai Komunikacijos ar Išorės santykių direktorato generaliniams direktoriams, kurie išnagrinėja padėtį ir perduoda prašymą už saugumo reikalus atsakingam Komisijos nariui svarstyti.

                  c)

                  Ypatingos skubos atvejais Komisijos atstovybės ar regioninės atstovybės valstybėse narėse vadovas gali priimti bet kokį sprendimą, kuris, jo (jos) manymu, būtinas siekiant apsaugoti personalą ir turtą nuo tokios grėsmės. Apie bet kokį tokių galių panaudojimą turi būti nedelsiant pranešta Komisijos Saugumo direktoratui, kartu teikiant kopijas atitinkamai Komunikacijos ar Išorės santykių direktorato generaliniam direktoratui, kuris nedelsdamas praneša už saugumo reikalus atsakingam Komisijos nariui, kuris peržiūri šį sprendimą ir tam tikrais atvejais jam pritaria, jį pakeičia ar atšaukia. Valdymo grupės pirmininkui ir Komisijos nariui, atsakingam už saugumo reikalus, apie tokį sprendimą pranešama tuo pat metu.

            2.   Jungtinis tyrimų centras

                  a)

                  Komisijos Saugumo direktoratas parengia gaires, kurių būtina laikytis Komisijos Jungtiniame tyrimų centre. Šios gairės turi būti parengtos bendradarbiaujant su Jungtiniu tyrimų centru, ir jose būtina atsižvelgti į Komisijos Saugumo direktorato įvertintus pavojus. Jungtinis tyrimų centras atsako už atitinkamų saugumo priemonių įgyvendinimą, veikimą ir vykdymą.

                  b)

                  Komisijos Jungtinio tyrimų centro vadovui manant, kad būtina pakeisti pavojaus lygį, jis pateikia prašymą Komisijos Saugumo direktoratui, kuris išnagrinėja padėtį ir perduoda prašymą už saugumo reikalus atsakingam Komisijos nariui svarstyti

                  c)

                  Ypatingos skubos atvejais Komisijos Jungtinio tyrimų centro vadovas gali priimti bet kokį sprendimą, kuris, jo (jos) manymu, būtinas siekiant apsaugoti personalą ir turtą nuo tokios grėsmės. Apie bet kokį tokių galių panaudojimą turi būti nedelsiant pranešta už saugumo reikalus atsakingam Komisijos nariui, kuris peržiūri sprendimą ir tam tikrais atvejais jam pritaria, jį pakeičia ar atšaukia. Valdymo grupės pirmininkui ir Komisijos nariui, atsakingam už saugumo reikalus, apie tokį sprendimą pranešama tuo pat metu.

            3.   EB delegacijos ir Komisijos misijos ne ES šalyse

                  a)

                  Sprendimą dėl pavojaus lygio kiekvienai EB delegacijai ne ES šalyse priima už išorės santykius atsakingas Komisijos narys kartu su Komisijos nariu, atsakingu už saugumo reikalus.

                  b)

                  Ypatingos skubos atvejais arba kai pasitarti neįmanoma, EB delegacijos vadovas gali priimti bet kokį sprendimą, kuris, jo (jos) manymu, būtinas siekiant apsaugoti personalą ir turtą nuo tokios grėsmės, įskaitant laikinus pavojaus lygio pakeitimus. EB delegacijos vadovas nedelsdamas praneša apie bet kokį tokių galių panaudojimą, bet kokį pavojaus lygio pakeitimą už išorės santykius atsakingam Komisijos nariui, kuris nedelsdamas praneša už saugumo reikalus atsakingam Komisijos nariui apie veiksmus, kurių buvo imtasi, ir jų priežastis. Valdymo grupės pirmininkui ir Komisijos nariui, atsakingam už saugumo reikalus, apie tokį sprendimą pranešama tuo pat metu.

                  c)

                  Pirmesnėje dalyje nenumatytais atvejais, jei Komisijos misijos ar EB delegacijos vadovas mano, kad būtina pakeisti pavojaus lygį, teikiamas prašymas Išorės santykių direktorato generaliniam direktoriui, kuris praneša apie tai Komisijos Saugumo direktorato direktoriui. Tam reikalingą įgaliojimą kartu išduoda už išorės santykius ir saugumo reikalus atsakingi Komisijos nariai.

         1 Priedėlis
         PAVOJAUS SAUGUMUI LYGIAI KOMISIJOJE
         Įvadas
         Pavojaus lygis – tai saugumo priemonių visuma, skirta Komisijos personalo, informacijos, pastatų ir kito turto apsaugos nuo bet kokios grėsmės apsaugai ir jos veiksmingumo gebėjimams užtikrinti. Šios saugumo priemonės įgyvendinamos ir nutraukiamos bendrai arba pavieniui, didėjant ar mažėjant pavojaus lygiui.
         Kiekvienam pavojaus lygiui būtina patvirtinti išsamias priemones, kurias, atsižvelgdamas į pavojaus pobūdį, įgyvendintų Saugumo direktoratas arba su krize susijusios delegacijos vadovas. Priemonių rinkiniai nustatyti atskirame sprendime.
         Standartinės saugumo priemonės – SPALVOS KODU „BALTAS“ žymimas pavojaus lygis
         Spalvos kodu BALTAS pažymėtos standartinės saugumo priemonės taikomos, kai saugumui reikšmingas pavojus negresia. Šios standartinės saugumo priemonės taikomos kasdien. Jos parodo, kad saugumo padėtis yra įprasta ir užtikrina mažiausią priimtiną saugumo lygį. Šios priemonės yra Komisijos patalpose taikomų saugumo priemonių pagrindas.
         Spalvos kodu „GELTONAS“ žymimas pavojaus lygis
         Spalvos kodu GELTONAS pažymėtas pavojaus lygis įsigalioja, kai grasinama ar įvyksta išskirtiniai įvykiai, kurie kelia pavojų personalo, informacijos, pastatų ir kito turto vientisumui ir kurie gali turėti neigiamos įtakos Europos Komisijai ar jos veiklai.
         Spalvos kodu „ORANŽINIS“ žymimas pavojaus lygis
         Spalvos kodu ORANŽINIS pažymėtas pavojaus lygis įsigalioja, kai grasinama ar įvyksta išskirtiniai įvykiai, kurie kelia pavojų personalo, informacijos, pastatų ir kito turto vientisumui ir kurie nukreipti į Europos Komisiją ar jos veikimą, net jei nebuvo nustatytas konkretus puolimo objektas, taikinys ar laikas.
         Spalvos kodu „RAUDONAS“ žymimas pavojaus lygis
         Spalvos kodu RAUDONAS pažymėtas pavojaus lygis įsigalioja, kai Europos Komisija ar jos veikimas tampa grasinimų ar išskirtinių įvykių, kurie kelia pavojų personalo, informacijos, pastatų ir kito turto vientisumui, taikiniu. Šios grėsmės yra aiškios, tikslios ir gali kilti bet kurią akimirką.

         2A Priedėlis
         EUROPOS SĄJUNGOS VALSTYBĖSE NARĖSE ESANČIOSE EUROPOS KOMISIJOS PATALPOSE TAIKYTINOS STANDARTINĖS SAUGUMO PRIEMONĖS
         ĮVADAS
         Standartinės saugumo priemonės nustatytos bendrais bruožais ir, kai jos taikomos, už jų įgyvendinimą atsakingoms tarnyboms bus pateiktos išsamios instrukcijos. Šias išsamias instrukcijas parengia ir jų įgyvendinimą prižiūri Komisijos Saugumo direktoratas.
         1.   Taikymo sąlygos:
         Šios standartinės saugumo priemonės yra bendrai taikomos. Jų užtikrinamas saugumo lygis atitinka padėtį, kai didesnis pavojus negresia. Šiai padėčiai skiriamas spalvos kodas BALTAS. Šios priemonės – pamatinės Komisijos patalpose taikomos saugumo priemonės.
         2.   Ryšiai su valstybių narių saugumo tarnybomis

                     a)

                     Komisijos Saugumo direktoratas užmezga ir palaiko ryšius su vietos ir federalinėmis policijos tarnybomis valstybėse narėse, pirmiausia Belgijoje ir Liuksemburge. Komisijos Saugumo direktoratas įsteigia ryšių punktus įprastiniam keitimuisi visas šalis dominančia informacija, ypač susijusia su saugumo priemonėmis. Jei būtina, organizuojami koordinaciniai posėdžiai.

                     b)

                     Komisijos Saugumo direktoratas užmezga ir palaiko ryšius su valstybių narių saugumo tarnybomis. Jis nustato įprastinį keitimąsi visas šalis dominčia informacija tarp ryšių punktų. Jei reikia, jis rengia koordinacinius posėdžius.

                     c)

                     Komisijos Saugumo direktoratas užmezga ir palaiko ryšius su kitų Bendrijos institucijų saugumo tarnybomis. Jis nustato įprastinį keitimąsi visas šalis dominančia informacija tarp ryšių punktų. Jei reikia, jis rengia koordinacinius posėdžius.

               3.   Ryšiai Komisijos viduje
         Komisijos Saugumo direktoratas praneša visiems naujiems darbuotojams, įskaitant ir laikinuosius, nacionaliniams ekspertams ir darbuotojams, su kuriais pasirašytos terminuotos sutartys, apie Komisijos patalpose taikytinas standartines saugumo priemones. Skatinant sąmoningumą, pabrėžiama bent asmeninė Komisijos pareigūnų atsakomybė šiose srityse: patekimas į Komisijos pastatus, lankytojai, posėdžių organizavimą reglamentuojančios taisyklės, pašto sistemos naudojimas, naudojimasis elektroniniu paštu, pokalbių telefonu saugumo aspektai ir ES įslaptintos informacijos tvarkymas bei naudojimas.
         4.   Fizinė apsauga. Įėjimo kontrolė
         4.1.   Įėjimo kontrolės priemonės

                     a)

                     Įeiti į Komisijos patalpas galima tik „būtinumo patekti“ pagrindu. Komisijos Saugumo direktoratas nustato veiklos būdus, pagal kuriuos kontroliuojamas patekimas į Europos Komisijos pastatus ar jų dalis.

                     b)

                     Visi į Komisijos pastatą įeinantys asmenys turi turėti Komisijos Saugumo direktorato pripažįstamą galiojantį leidimą. Visi į Komisijos pastatus įeinantys asmenys įpareigojami laikytis visų Komisijos Saugumo direktorato ar apsaugos tarnybos pareigūno pateiktų saugumo instrukcijų.

                     c)

                     Visų Komisijos pastatuose ir patalpose esančių asmenų galiojantis leidimas įeiti turi būti nuolat aiškiai matomas.

                     d)

                     Bendradarbiaujant su Komisijos Saugumo direktoratu, nustatomas įvairių kategorijų personalo patekimo į Komisijos pastatus tvarkaraštis.

                     e)

                     Ne tvarkaraštyje nurodytu laiku, įskaitant savaitgalius bei šventes, Komisijos tarnybinę kortelę turintys asmenys turi padaryti atitinkamą įrašą pastato priimamajame esančiame registracijos žurnale. Visi kiti darbuotojai, be savo tapatybę patvirtinančios informacijos įrašo į žurnalą, taip pat pateikia galiojantį leidimą, suteikiantį teisę patekti į Komisijos pastatą. Šį leidimą, atsakingai tarnybai paprašius, išduoda Komisijos Saugumo direktoratas, kuris pagal galiojančią tvarką perduoda jį atitinkamam priimamajam.

               4.2.   Galiojantys leidimai įeiti

                     a)

                     Tarnybinė kortelė išduodama komisarams ir Komisijos personalui, t. y. asmenims, kuriems taikomi Tarnybos nuostatai ar kitų Europos Bendrijų tarnautojų ir deleguotų nacionalinių ekspertų įdarbinimo sąlygos, ir, jei būtina, kitų Komisijos patalpose įsikūrusių institucijų, agentūrų bei įstaigų personalui. Kitų ES institucijų tarnybinės kortelės pripažįstamos pagal susitarimą su atitinkama institucija.

                     b)

                     Įėjimo kortelė išduodama visiems kitiems darbuotojams, kuriems būtina patekti į Komisijos pastatus, kad įvykdytų sutartinius įsipareigojimus Komisijos tarnyboms. Darbuotojų, su kuriais pasirašytos terminuotos sutartys, kortelių galiojimas neturi viršyti sutarčių termino, nebent Komisijos Saugumo direktoratas leistų kitaip. Tokių asmenų įėjimo kortelės galiojimo terminas jokiais atvejais neviršija einamųjų metų pabaigos. Jei Europos Parlamento narys pageidauja įeiti į Komisijos pastatą, jis gali pateikti Europos Parlamento išduotą leidimą įeiti budinčiam apsaugos darbuotojui, ir jam netaikomos pašaliniams lankytojams privalomos papildomos saugumo patikros.

                     c)

                        Laissez-passer leidimą dėl pagrįstų priežasčių, pateisinančių įėjimą į Komisijos pastatus, išduoda Komisijos Saugumo direktoratas.

                     d)

                     Leidimas žurnalistui išduodamas pateikus prašymą dėl žurnalisto akreditacijos, kurį nagrinėja Komunikacijos generalinis direktoratas, bendradarbiaudamas su Taryba ir nacionalinėmis tarnybomis. Jei akreditacijos prašymas patvirtinamas, Komunikacijos generalinis direktoratas prašo Komisijos Saugumo direktoratą išduoti leidimą.

                     e)

                     Lankytojo leidimas įeiti arba rangovų atstovo leidimas įeiti laikinai išduodamas lankytojui Komisijos pastatų priimamuosiuose, patikrinus tikruosius asmens dokumentus.

                     f)

                     Kviesti lankytojus į Komisijos pastatus gali tik tarnybinės kortelės turėtojai. Jei už kitų galiojančių leidimų įeiti turėtojus atsakingas Komisijos departamentas pageidauja pakviesti lankytojus, jis turi pateikti motyvuotą prašymą Komisijos Saugumo direktoratui.

                     g)

                     Komisijos pareigūnų šeimos nariai, prašantys leidimo įeiti į administracines zonas, laikomi lankytojais.

                     h)

                     Visos tarnybinės kortelės ir leidimai įeiti yra Komisijos nuosavybė ir, Komisijos Saugumo departamentui paprašius, turi būti grąžinti. Komisijos Saugumo direktorato išduoti galiojančius leidimus įeiti paprašiusios Komisijos tarnybos užtikrina, kad leidimas grąžinamas Komisijos Saugumo direktoratui pasibaigus sutarties terminui arba pagrindo, kuriuo buvo išduotas leidimas, galiojimui.

               4.3.   Komisijos patalpų lankytojų rūšys

                     a)

                     Individualūs lankytojai Komisijos administracinėse zonose lydimi Komisijos tarnybinę kortelę turinčio asmens. Administracinės zonos – tai Komisijos patalpų dalys, kurios neturi viešosios paskirties ir yra susijusios su Komisijos veikla. Lankytojai sutinkami priimamajame ir, pasibaigus vizitui, palydimi atgal į priimamąjį. Individualiems lankytojams neleidžiama būti Komisijos patalpose nelydimiems.

                     b)

                     Lankytojai, dalyvaujantys posėdžiuose ir renginiuose. Už posėdžius ir renginius atsakingas generalinis direktoratas, kabinetas ar tarnyba pastato, kuriame rengiamas renginys, priimamajame įrengia būtinas lankytojo kortelių išdavimo dalyviams priemones. Būdamas Komisijos pastate, kuriame vyksta renginys, kiekvienas dalyvis turi prisitvirtinti kortelę taip, kad ji būtų aiškiai matoma.

                     c)

                     Rangovų atstovams leidžiama įeiti tik dėl nurodytos priežasties ir, patikrinus tikruosius asmens dokumentus, jiems išduodamas laikinas leidimas. Prieš įeinant į Komisijos pastatus, būtina laikytis lankytojų įėjimą ir registraciją reglamentuojančios tvarkos.

                     d)

                     Įėjimo kontrolė vykdoma nuolat, net pastato evakuacijos ar nepaprastosios padėties atveju.

                     e)

                     Už sveikatą ir saugą darbe atsakinga Komisijos tarnyba iš anksto praneša Komisijos Saugumo direktoratui apie visas evakuacijos pratybas, kad būtų užtikrinta įėjimo kontrolė per pratybas ir joms pasibaigus.

                     f)

                     Prekes į Komisijos pastatą pristatantys rangovai pateikia prekių deklaraciją, kurioje išsamiai nurodyta prekių pristatymo priežastis. Komisijos Saugumo direktoratui būtina nedelsiant pranešti apie bet kokį šios tvarkos pažeidimą.

                     g)

                     Jei asmeniui neleidžiama įeiti į vieną ar daugiau Komisijos pastatų, ši informacija perduodama Komisijos Saugumo direktoratui, kuris imasi būtinų priemonių.

                     h)

                     Komisijos pastatų lankytojams ir jų asmeniniams daiktams patikrinti gali būti pritaikytos techninės kontrolės priemonės, pvz., apieškojimas ir bagažo patikra.

               4.4.   Labai svarbių asmenų vizitai

         Komisijos Saugumo direktoratas atsako už visų oficialių vizitų, kurie rengiami Komisijos patalpose ar susijusiose zonose, saugumo priemones. Tai, be kita ko, taikoma labai svarbių asmenų, kurių vizitas į Komisiją reikalauja papildomų saugumo priemonių, apsilankymams. Vizitą organizuojanti Komisijos tarnyba perduoda Komisijos Saugumo direktoratui visus būtinus duomenis vos juos sužinojusi. Atitinkama tarnyba praneša išsamią informaciją Komisijos Saugumo direktoratui apie visas naujas aplinkybes ar programos, apie kurią buvo pranešta, pokyčius.
         4.5.   Ribojamas įėjimas į Komisijos pastatus

                     a)

                     Pagal Europos Bendrijų privilegijų ir imunitetų protokolą, ypač jo 1 ir 19 straipsnius, priimančiosios šalies policijos tarnybos neturi teisės įeiti į Komisijos pastatus, išskyrus atvejus, kai to paprašo arba tam reikalingą leidimą išduoda kompetentingos Komisijos institucijos. Jei suteiktas leidimas įeiti, Komisijos personalas, jei reikia, talkina policijai.

                     b)

                     Priimančiosioms šalims skirti išsamūs nurodymai dėl įėjimo gali būti nustatyti specialiuose susitarimuose.

                     c)

                     Ginkluoti asmenys neįeina į Komisijos pastatą ir po jį nevaikšto, nebent turėtų išankstinį rašytinį Komisijos Saugumo direktorato leidimą.

                     d)

                     Į Komisijos pastatus neįleidžiami jokie gyvūnai, išskyrus šunis, kurie naudojami Komisijos Saugumo direktorato paprašytoms Komisijos patalpų patikroms atlikti, tarnybinius šunis, naudojamus Komisijos patalpų saugumui užtikrinti, šunis – aklųjų vedlius ir šunis – asmenų, turinčių klausos sutrikimų, pagalbininkus.

                     e)

                     Fotografuoti, filmuoti ar įrašinėti Komisijos pastatuose leidžiama tik gavus išankstinį už komunikaciją atsakingos Komisijos tarnybos ir Saugumo direktorato sutikimą, išskyrus atvejus, kai tai būtina tarnybos reikalais.

               4.6.   Įėjimas į garažus ir automobilių stovėjimo aikšteles

                     a)

                     Įvairuoti automobilį į Komisijos garažus ar stovėjimo aikšteles gali tik vairuotojas, turintis galiojantį transporto priemonės leidimą ir galiojančią tarnybinę, įėjimo kortelę ar laissez-passer. Visi kiti automobilio keleiviai turi turėti galiojantį leidimą įeiti į Komisijos pastatus. Tarnybines ir įėjimo korteles pareikalavus būtina pateikti budinčiam apsaugos ar Komisijos Saugumo direktorato darbuotojui.

                     b)

                     Visų transporto priemonių, kurioms prašoma leidimo įvažiuoti į Komisijos garažus ar stovėjimo aikšteles, išskyrus tinkamai paženklintas Komisijos tarnybų transporto priemones, galiojantis leidimas nuolatos laikomas gerai matomoje vietoje, šioms transporto priemonėms stovint garaže ar stovėjimo aikštelėje.

                     c)

                     Komisijos pareigūnui, prašančiam leidimo transporto priemonei įvažiuoti, išduodamas tik vienas transporto priemonės leidimas. Pareigūnas pateikia šį leidimą, jei turi būti išduotas naujasis. Naujas leidimas neišduodamas, kol negrąžinamas senasis. Jei leidimas pamestas arba pavogtas, Komisijos Saugumo direktoratui pateikiamas oficialus pareiškimas.

                     d)

                     Ne darbo valandomis transporto priemones galima palikti Komisijos garaže ar stovėjimo aikštelėje, jei tik atitinkamas Komisijos pareigūnas vykdo pavedimą. Be to, tam būtina iš anksto susitarti su Komisijos Saugumo direktoratu.

                     e)

                     Jei pagrįsta, atsižvelgiant į išskirtines aplinkybes, Komisijos Saugumo direktoratas dėl saugumo priežasčių gali atsisakyti suteikti galimybę naudotis Komisijos garažu ar stovėjimo aikštele.

                     f)

                     Siekiant užtikrinti visų garažuose, stovėjimo aikštelėse ar artimiausiose Komisijos patalpų apylinkėse stovinčių transporto priemonių saugumą ar saugą gali būti imtasi skubių ir specialių priemonių.

               4.7.   Laiškų ir siuntų pristatymas

                     a)

                     Visa iš išorės atsiunčiama korespondencija, įskaitant siuntas, nukreipiama į atitinkamą Komisijos pašto priėmimo centrą. Jei reikia, neįprastiems ir (arba) įtartiniems laiškams taikomos papildomos saugumo patikros.

                     b)

                     Asmeniškai pristatyti tiesiogiai išorės korespondencijos siuntas į Komisijos pastatą neleidžiama, išskyrus atvejus, apie kuriuos pranešta ir kuriuos patvirtina Komisijos Saugumo direktoratas.

               4.8.   Vertingi daiktai

         Komisijos personalas, kuriam patikėta rūpintis Komisijos turtu, imasi visų tinkamų atsargumo priemonių, kad užtikrintų tinkamą šio turto naudojimą ir saugojimą bei užkirstų kelią apgadinimui, praradimui ar neleistinam naudojimui.
         4.9.   Saugumas Komisijos patalpų apylinkėse

                     a)

                     Visi Komisijos pastatuose dirbantys asmenys privalo pranešti Saugumo direktoratui apie asmenis, bandančius neteisėtai patekti į Komisijos pastatus. Jie turėtų nedelsdami pranešti Komisijos Saugumo direktoratui apie visas įtartinas transporto priemones ar objektus, rastus šalia Komisijos pastatų.

                     b)

                     Prieš palikdami Komisijos patalpas vakare, prieš savaitgalius ir šventes, visi Komisijos patalpose dirbantys asmenys turi ypač dėmesingai patikrinti, ar uždaryti langai, jei taikoma, durys bei ar išjungtos šviesos.

                     c)

                     Komisijos Saugumo direktoratas, gavęs informacijos apie bet kokius galimo poveikio saugumui turinčius renginius ar išpuolius prie arba šalia Komisijos pastato, nedelsdamas imasi būtinų saugumo priemonių, kad išvengtų neleistino asmenų ar transporto priemonių patekimo į pastatą. Jei būtina, Komisijos Saugumo direktoratas kreipiasi į priimančiosios šalies saugumo ar skubios pagalbos tarnybas.

               4.10.   Saugumas Komisijos patalpose

         Komisijos Saugumo direktoratas apibrėžia saugumo standartus, kurių turi laikytis visi Komisijos patalpose esantys asmenys.
         4.11.   Saugumo priemonės, kurių turi imtis Komisijos Saugumo direktoratas incidentų atveju

                     a)

                     Komisijos Saugumo direktoratas saugos ir higienos darbe klausimais bendradarbiauja su Komisijos tarnyba, atsakinga už sveikatą ir saugą darbe.

                     b)

                     Komisijos Saugumo direktoratas valdo vidaus „karštąją liniją“, skirtą pranešti apie nepaprastąją padėtį. Jei reikia, pateikus instrukcijas dėl nepaprastosios padėties vietoje, apie pavojų įspėjamas priimančiosios šalies Priešgaisrinės apsaugos departamentas ir (arba) greitosios medicininės pagalbos tarnybos.

                     c)

                     Gavęs pranešimą apie įtakos saugai turintį incidentą, pvz., svarbų medicininį incidentą, gaisrą, dujų nuotėkį, avariją elektros energijos tinkluose, potvynį ar kitas svarbias struktūrines problemas, susijusias su Komisijos pastatu, Komisijos Saugumo direktoratas įspėja apie pavojų pastatą užimančių tarnybų personalą bei techninę tarnybą.

                     d)

                     Jei reikia, Komisijos Saugumo direktoratas inicijuoja tinkamas priemones, kad evakuotų Komisijos pastatuose esančius asmenis.

                     e)

                     Įvykus incidentui, dėl kurio sunkiai sužalojamas asmuo, bet kuris personalo narys iškviečia priimančiosios šalies greitosios medicininės pagalbos tarnybą. Skubios pagalbos tarnybas iškviečiantis asmuo turėtų nedelsdamas pranešti apie tai Komisijos Saugumo direktoratui. Komisijos Saugumo direktoratas užtikrina, kad imamasi būtinų priemonių, kad Komisijos pastatas neliktų neprižiūrimas.

               4.12.   Veiksmai, kurių reikia imtis susibūrimo ne Komisijos patalpose atveju

                     a)

                     Susibūrimo prie pat Komisijos patalpų atveju priimamojo ir garažo zonos personalas praneša apie tai Komisijos Saugumo direktoratui, kuris imasi apsaugos priemonių ir duoda nurodymus dėl pastato saugumo.

                     b)

                     Esant požymių, kad gali būti surengtas išpuolis prieš Komisijos patalpas, Komisijos Saugumo direktoratas duoda konkrečius nurodymus visoms susijusioms tarnyboms ir Komisijos personalui. Atsižvelgdamas į pavojaus pobūdį, Komisijos Saugumo direktoratas imasi visų būtinų priemonių, kad išspręstų problemą ir pradėtų taikyti priemones, nustatytas Komisijos sprendime, kuriame pateiktos išsamios saugumo pavojaus lygių sistemos įgyvendinimo taisyklės.

               4.13.   Komisijos patalpų vientisumo pažeidimas

                     a)

                     Visi leidimą būti Komisijos patalpose turintys asmenys privalo segėti tarnybinę kortelę arba galiojantį leidimą įeiti matomoje vietoje. Paprašyti už įėjimo kontrolę atsakingų darbuotojų arba Komisijos Saugumo direktorato deramai paskirto pareigūno, visi tokios tarnybinės kortelės ar galiojančio leidimo įeiti neturintys asmenys gali būti įpareigoti nedelsdami palikti Komisijos patalpas.

                     b)

                     Asmenims bandant neteisėtai patekti į Komisijos patalpas, Komisijos pareigūnai, jei jų fizinei apsaugai negresia joks pavojus, pirmiausia pasirūpina, kad būtų uždaryti biurai, užrakinti seifai ir spynos. Jie nedelsdami praneša apie incidentą Komisijos Saugumo direktoratui. Gavęs informacijos apie šiuos incidentus, Komisijos Saugumo direktoratas pateikia instrukcijas dėl taikytino veikimo būdo ir atitinkamų tarnybų, kurias reikia įspėti.

                     c)

                     Komisijos Saugumo direktoratas imasi visų būtinų priemonių, kad išspręstų problemą ir pradėtų taikyti priemones, nustatytas Komisijos sprendime, kuriame pateiktos išsamios saugumo pavojaus lygių sistemos įgyvendinimo taisyklės.

               4.14.   Įtartinų asmenų buvimas Komisijos patalpose

                     a)

                     Siekiant išlaikyti priimtiną Komisijos patalpose dirbančių asmenų ir Komisijos turto saugumo apsaugos lygį, visi Komisijos personalo nariai privalo pranešti apie kiekvieną keistai ar įtartinai besielgiantį asmenį. Pranešti apie šiuos asmenis Komisijos Saugumo direktoratui – viena iš Komisijos personalo pareigų.

                     b)

                     Komisijos Saugumo direktoratui nedelsiant pranešama apie visus Komisijos patalpose esančius įtartinus ar leidimo neturinčius asmenis. Komisijos Saugumo direktoratas kiekvieną kartą nedelsdamas pateikia instrukcijas dėl taikytino veikimo būdo ir atitinkamų tarnybų, kurias reikia įspėti.

               4.15.   Grasinimas susprogdinti

                     a)

                     Grasinimo susprogdinti sulaukęs Komisijos patalpose dirbantis asmuo nedelsdamas praneša apie tai Komisijos Saugumo direktoratui. Komisijos Saugumo direktoratas bando gauti kuo daugiau informacijos iš skambinančiojo ar gauto pranešimo.

                     b)

                     Komisijos Saugumo direktoratas pateikia instrukcijas dėl taikytino veikimo būdo ir atitinkamų tarnybų, kurias reikia įspėti bet kuriuo dienos ar nakties metu ir tam tikrais atvejais įsako evakuoti iš patalpų žmones.

               4.16.   Įtartinos siuntos ar kito daikto radimas

                     a)

                     Kiekvienas Komisijos pareigūnas ar budinčio personalo narys nedelsdamas praneša Komisijos Saugumo direktoratui apie rastą įtartiną siuntą ar kitą daiktą. Aptikus įtartiną siuntą ar daiktą, Komisijos Saugumo direktoratas arba už sveikatą ir saugą darbe atsakinga vietos Komisijos tarnyba įrengia aplink jį atitinkamą saugumo aptvarą. Joks asmuo negali liesti ar apgadinti įtartinos siuntos ar kito daikto. Šalia incidento vietos draudžiama naudotis bevielėmis ryšio priemonėmis. Pirmiau minėtų išpuolių atveju Komisijos Saugumo direktoratas glaudžiai bendradarbiauja su vietos Komisijos tarnyba, atsakinga už sveikatą ir saugą darbe.

                     b)

                     Įvertinęs pavojų ir aplinkybes, Komisijos Saugumo direktoratas kreipiasi į vietos Komisijos tarnybą, atsakingą už sveikatą ir saugą darbe ir kompetentingas nacionalines institucijas. Komisijos Saugumo direktoratas atsako už veiksmų koordinavimą su kitomis Komisijos ar priimančiosios šalies tarnybomis.

               4.17.   Įrodymų apsauga

         Nusižengimo ar nusikaltimo Komisijos patalpose atveju šių įvykių liudininkai turi kreiptis į Komisijos Saugumo direktoratą, kuris imasi reikalingų priemonių. Liudininkai neturi mėginti suklastoti jokių įrodymų.

         2b Priedėlis
         Į 2A PRIEDĖLĮ NEĮTRAUKTOSE VALSTYBĖSE ESANČIOSE EUROPOS KOMISIJOS PATALPOSE TAIKYTINOS STANDARTINĖS SAUGUMO PRIEMONĖS
         Įvadas
         Ne Europos Sąjungoje standartinės saugumo priemonės ir išsamios jų instrukcijos įgyvendinamos vadovaujant Europos Komisijos EB delegacijos vadovui. Išorės santykių direktorato generalinis direktorius nuolat praneša Komisijos Saugumo direktorato direktoriui apie įgyvendinamas priemones.
         Jei EB delegacija priimama valstybės narės ar tarptautinės organizacijos diplomatinėje atstovybėje, Europos Komisijos ir valstybės narės, priimančiosios šalies ar organizacijos susitarimo memorandume nustatomos saugumo taisyklės, kurios yra bent lygiavertės nustatytosioms šiame sprendime.
         1.   Taikymo sąlygos:
         Šios standartinės saugumo priemonės yra bendrai taikomos. Jų užtikrinamas saugumo lygis atitinka padėtį, kai didesnis pavojus negresia. Šiai padėčiai skiriamas spalvos kodas BALTAS. Šios priemonės – pamatinės Komisijos patalpose taikomos saugumo priemonės.
         Jei būtina, šios standartinės saugumo priemonės pritaikomos atsižvelgiant į konkrečias vietos aplinkybes.
         2.   EB delegacijos ryšiai su vietos organizacijomis

                     a)

                     EB delegacijos vadovas reguliariai užmezga ir, jei įmanoma, puoselėja ryšius saugumo srityje su atitinkamomis priimančiosios šalies institucijomis. Jei būtina, organizuojami koordinaciniai posėdžiai.

                     b)

                     EB delegacijos vadovas įsteigia ryšių su kitų valstybių narių ambasadų punktus įprastiniam keitimuisi visas šalis dominančia informacija, ypač susijusia su saugumo priemonėmis. Jei būtina, organizuojami koordinaciniai posėdžiai.

                     c)

                     Jei būtina, tokie ryšiai taip pat gali būti užmegzti su vietoje esančiomis tarptautinėmis organizacijomis.

               3.   Ryšiai EB delegacijos viduje
         EB delegacijos vadovas praneša visiems naujiems darbuotojams, įskaitant laikinus darbuotojus, deleguotiems nacionaliniams ekspertams ir darbuotojams, su kuriais pasirašytos terminuotos sutartys, apie EB delegacijos patalpose taikytinas standartines saugumo priemones. Skatinant sąmoningumą, pabrėžiama bent asmeninė Komisijos pareigūnų atsakomybė šios srityse: patekimas į Komisijos pastatus, lankytojai, posėdžių organizavimą reglamentuojančios taisyklės, pašto sistemos naudojimas, naudojimasis elektroniniu paštu, pokalbių telefonu saugumo aspektai ir ES įslaptintos informacijos tvarkymas bei naudojimas.
         4.   Fizinė apsauga. Įėjimo kontrolė
         4.1.   Įėjimo kontrolės priemonės

                     a)

                     Įeiti į EB delegacijos patalpas galima tik „būtinumo patekti“ pagrindu. EB delegacijos vadovas, glaudžiai bendradarbiaudamas su Išorės santykių generaliniu direktoratu, nustato veiklos būdus, pagal kuriuos kontroliuojamas patekimas į EB delegacijos pastatus.

                     b)

                     Visi į EB delegacijos pastatą įeinantys asmenys turi turėti Komisijos Saugumo direktorato išduotą galiojantį Komisijos leidimą įeiti arba EB delegacijos vadovo pagal Saugumo direktorato nustatytas normas ir standartus išduotą leidimą įeiti. Visi į Komisijos pastatus įeinantys asmenys įpareigojimai laikytis visų EB delegacijos vadovo pateiktų saugumo instrukcijų.

                     c)

                     Visų EB delegacijos pastatuose ir patalpose esančių asmenų galiojantis leidimas įeiti turi būti nuolatos aiškiai matomas.

               4.2.   Galiojantys leidimai įeiti

                     a)

                        Tarnybinė kortelė išduodama Komisijos pareigūnams, t. y. asmenims, kuriems taikomi Europos Bendrijų pareigūnų tarnybos nuostatai ar kitų Europos Bendrijų tarnautojų ir deleguotų nacionalinių ekspertų įdarbinimo sąlygos, ir, jei būtina, taip pat kitų EB delegacijos patalpose įsikūrusių institucijų, agentūrų ir kitų įstaigų personalui.

                     b)

                        Įėjimo kortelė išduodama visiems kitiems darbuotojams, kuriems būtina patekti į EB delegacijos pastatus, kad įvykdytų sutartinius įsipareigojimus Komisijos tarnyboms. Darbuotojų, su kuriais pasirašytos terminuotos sutartys, kortelių galiojimas neturi viršyti sutarčių termino. Įėjimo kortelės galiojimo terminas jokiais atvejais neviršija einamųjų metų pabaigos.

                     c)

                        Laissez-passer leidimą dėl pagrįstų priežasčių, pateisinančių įėjimą į EB delegacijos pastatą, išduoda EB delegacijos vadovas.

                     d)

                        Lankytojo leidimas įeiti arba rangovų atstovo leidimas įeiti laikinai išduodamas lankytojui EB delegacijos pastatų priimamuosiuose, patikrinus tikruosius asmens dokumentus.

                     e)

                        EB delegacijos pareigūnų šeimos nariai, prašantys leidimo įeiti į administracines zonas, laikomi lankytojais.

                     f)

                     Kviesti lankytojus į EB delegacijos pastatus gali tik tarnybinės kortelės turėtojai.

                     g)

                     Tarnybinės kortelės ir leidimai įeiti yra Komisijos nuosavybė ir, EB delegacijos vadovui paprašius, turi būti grąžinti. Galiojančius leidimus įeiti išdavusios tarnybos užtikrina, kad leidimas grąžinamas pasibaigus sutarties terminui arba pagrindo, kuriuo buvo išduotas leidimas, galiojimui.

               4.3.   Komisijos patalpų lankytojų rūšys

                     a)

                        Individualūs lankytojai EB delegacijos administracinėse zonose lydimi Komisijos tarnybinę kortelę turinčio asmens. Administracinės zonos – tai EB delegacijos patalpų dalys, kurios neturi viešosios paskirties ir yra susijusios su EB delegacijos veikla. Lankytojai sutinkami priimamajame ir, pasibaigus vizitui, palydimi atgal į priimamąjį. Individualiems lankytojams neleidžiama būti EB delegacijos patalpose nelydimiems.

                     b)

                        Lankytojų, dalyvaujančių posėdžiuose ir socialiniuose renginiuose atveju EB delegacijos vadovas priimamajame, kuriame rengiamas renginys, įrengia būtinas lankytojo kortelių išdavimo konkretaus posėdžio ir renginių dalyviams priemones. Būdamas EB delegacijos pastate, kuriame vyksta renginys, kiekvienas dalyvis turi prisitvirtinti kortelę taip, kad ji būtų matoma.

                     c)

                        Rangovų atstovams leidžiama įeiti tik dėl nurodytos priežasties ir, patikrinus jų tikruosius asmens dokumentus, jiems išduodamas laikinas leidimas. Prieš įeinant į EB delegacijos pastatus, būtina laikytis lankytojų įėjimą ir registraciją reglamentuojančios tvarkos.

                     d)

                     Įėjimo kontrolė vykdoma nuolat, net evakuojant iš pastato ar nepaprastosios padėties atveju.

                     e)

                     EB delegacijos darbo valandas nustato EB delegacijos vadovas. Ne pirmiau minėtomis darbo valandomis, įskaitant savaitgalius bei šventes, Komisijos tarnybinę kortelę turintys asmenys, įeidami į EB delegacijos patalpas, turi padaryti atitinkamą įrašą pastato priimamajame esančiame registracijos žurnale.

                     f)

                     Visi lankytojai registruojami EB delegacijos priimamajame. Be savo tapatybę patvirtinančios informacijos įrašymų į žurnalą, jie taip pat pateikia galiojantį leidimą, suteikiantį teisę patekti į EB delegacijos pastatą.

                     g)

                     Prekes į EB delegacijos pastatą pristatantys rangovai pateikia prekių deklaraciją, kurioje išsamiai nurodyta prekių pristatymo priežastis. Išorės santykių generaliniam direktoratui būtina nedelsiant pranešti apie bet kokį šios tvarkos pažeidimą.

                     h)

                     Komisijos pastatų lankytojams ir jų asmeniniams daiktams patikrinti gali būti pritaikytos techninės kontrolės priemonės, pvz., apieškojimas ir bagažo patikra.

               4.4.   Labai svarbių asmenų vizitai

         EB delegacijos vadovas atsako už visų oficialių vizitų, kurie rengiami EB delegacijos patalpose ar susijusiose zonose, saugumo priemones.
         4.5.   Ribojamas patekimas į EB delegacijos pastatus

                     a)

                     Įėjimą į EB delegacijos patalpas reglamentuoja šie teisės aktai:

                                 —

                                 1961 m. balandžio 18 d. Vienos konvencija dėl diplomatinių santykių ir jos fakultatyviniai protokolai,

                                 —

                                 Europos ekonominės bendrijos steigimo sutartis, ypač jos 218 straipsnio pagrindu priimtos nuostatos, ir Protokolas dėl Europos Bendrijų privilegijų ir imunitetų, ypač jo 1 ir 19 straipsniai, taip pat 1998 m. rugpjūčio 12 d. Komisijos sprendimas C (1998) 2528/1 dėl institucijos, atsakingos už Komisijos patalpų, pastatų ir archyvų neliečiamumo panaikinimą, skyrimo,

                                 —

                                 Europos Komisijos su trečiosiomis šalimis sudaryti steigiamieji susitarimai.

                     b)

                     Išsamūs klausimai apie priimančiosioms šalims leistiną įėjimą gali būti pateikti specialiuose susitarimuose, kuriuose nurodytos priimančiosios šalies skubios pagalbos tarnybos, galinčios įeiti į EB delegacijos pastatus tiesioginio pavojaus personalo saugumui ar sveikatai atveju, kuriuo yra būtina skubi intervencija, nebent EB delegacijos vadovas atsisakytų įleisti šias tarnybas į patalpas. Išorės santykių direktorato generaliniam direktoriui nedelsiant pranešama apie šias intervencijas.
                     Priimančiosios šalies policijos tarnybos neturi teisės įeiti į EB delegacijos pastatus, nebent paprašytų EB delegacijos vadovas. Jei suteiktas leidimas įeiti, EB delegacijos personalas, jei reikia, talkina policijai.

                     c)

                     Ginkluoti asmenys neįeina į EB delegacijos pastatą ir po jį nevaikšto, nebent turėtų išankstinį rašytinį EB delegacijos vadovo leidimą.

                     d)

                     Į EB delegacijos pastatus neįleidžiami jokie gyvūnai, išskyrus šunis, kurie naudojami EB delegacijos patalpų patikroms atlikti, tarnybinius šunis, naudojamus saugumui užtikrinti, šunis – aklųjų vedlius ir šunis – pagalbininkus asmenims, turintiems klausos sutrikimų.

                     e)

                     Fotografuoti, filmuoti ar įrašinėti EB delegacijos pastatuose leidžiama tik gavus išankstinį EB delegacijos vadovo sutikimą, išskyrus atvejus, kai tai būtina tarnybos reikalais.

               4.6.   Įėjimas į garažus ir automobilių stovėjimo aikšteles

                     a)

                     Įvairuoti automobilį į EB delegacijos garažus ar stovėjimo aikšteles gali tik vairuotojai, turintys galiojantį transporto priemonės leidimą ir galiojančią tarnybinę kortelę, įėjimo kortelę ar laissez-passer. Visi kiti automobilio keleiviai turi turėti galiojantį leidimą įeiti į EB delegacijos pastatus. Tarnybinės ir įėjimo kortelės parodomos paprašius.

                     b)

                     Visų transporto priemonių, kurioms prašoma leidimo įvažiuoti į EB delegacijos garažus ar stovėjimo aikšteles, išskyrus tinkamai paženklintas Komisijos tarnybų transporto priemones, galiojantis leidimas nuolat laikomas gerai matomoje vietoje tiek šioms transporto priemonėms įvažiavus į pastatą, tiek stovint garaže ar stovėjimo aikštelėje.

                     c)

                     Komisijos pareigūnui, prašančiam transporto priemonei leidimo įvažiuoti, išduodamas tik vienas transporto priemonės leidimas. Pareigūnas pateikia šį leidimą, jei turi būti išduotas naujasis. Naujas leidimas neišduodamas, kol negrąžinamas senasis. Jei leidimas pamestas arba pavogtas, EB delegacijos vadovui pateikiamas oficialus pareiškimas.

                     d)

                     EB delegacijos vadovas saugumo sumetimais gali atsisakyti suteikti galimybę naudotis EB delegacijos garažu ar stovėjimo aikštele.

                     e)

                     Siekiant užtikrinti visų garažuose, stovėjimo aikštelėse ar artimiausiose EB delegacijos patalpų apylinkėse stovinčių transporto priemonių saugumą ar saugą, gali būti imtasi skubių ir specialių priemonių.

               4.7.   Laiškų ir siuntų pristatymas

                     a)

                     Visai iš išorės atsiunčiamai korespondencijai, įskaitant siuntas ir išskyrus diplomatinį paštą, taikomos papildomos saugumo patikros, jei esama neįprastų ar įtartinų laiškų.

                     b)

                     Asmeniškai pristatyti išorės korespondencijos siuntą tiesiogiai adresatui EB delegacijoje neleidžiama, išskyrus atvejus, apie kuriuos pranešta ir kuriuos patvirtina EB delegacijos vadovas.

               4.8.   Vertingi daiktai

         EB delegacijos personalas, kuriam patikėta rūpintis Komisijos turtu, imasi visų tinkamų atsargumo priemonių, kad užtikrintų tinkamą šio turto naudojimą ir saugojimą bei užkirstų kelią apgadinimui, praradimui ar neleistinam naudojimui.
         4.9.   Saugumas EB delegacijos patalpų apylinkėse

                     a)

                     Visi EB delegacijos pastate dirbantys asmenys privalo pranešti apie asmenis, stebinčius ar bandančius neteisėtai patekti į EB delegacijos pastatus. Jie nedelsdami praneša EB delegacijos vadovui apie visas įtartinas transporto priemones, objektus ar asmenis, aptiktus greta arba prie EB delegacijos pastatų.

                     b)

                     Prieš palikdami EB delegacijos patalpas vakare, prieš savaitgalius ir šventes, visi EB delegacijos patalpose dirbantys asmenys turi ypač dėmesingai patikrinti, ar uždaryti langai ir, jei taikoma, durys bei ar išjungtos šviesos.

                     c)

                     Išorės santykių direktorato generalinis direktorius, gavęs informacijos apie bet kokius galimo poveikio saugumui turinčius renginius ar incidentus prie arba šalia EB delegacijos pastato, nedelsdamas praneša apie tai EB delegacijos vadovui, kuris skubiai imasi būtinų saugumo priemonių, kad išvengtų neleistino asmenų ar transporto priemonių patekimo į pastatus. Jei būtina, jis kreipiasi į atitinkamą priimančiosios šalies instituciją.

               4.10.   Saugumas EB delegacijos patalpose

         EB delegacijos vadovas apibrėžia standartus, kurių turi būti laikomasi įgyvendinant saugumo priemones, užduotis ir instrukcijas, taikytinas visiems EB delegacijos pastatuose ar aplinkinėse teritorijose esantiems asmenims.
         4.11.   Priemonės, kurių turi imtis EB delegacijos vadovas saugumo incidentų atveju

                     a)

                     Jei pranešama apie incidentą, susijusį su sunkiu asmens sužalojimu, bet kuris personalo narys iškviečia vietos greitosios medicininės pagalbos tarnybas.

                     b)

                     Būtina imtis atitinkamų veiksmų, kad EB delegacijos pastatas neliktų neprižiūrimas.

               4.12.   Veiksmai, kurių reikia imtis susibūrimo ne EB delegacijos patalpose atveju

                     a)

                     Susibūrimo artimiausiose apylinkėse, prie EB delegacijos patalpų priimamojo ir garažo zonos, atveju personalas praneša apie tai EB delegacijos vadovui, kuris imasi apsaugos priemonių ir duoda nurodymus dėl pastato saugumo.

                     b)

                     Esant požymių, kad gali būti surengtas išpuolis prieš EB delegacijos patalpas, EB delegacijos vadovas duoda konkrečius nurodymus visoms susijusioms tarnyboms ir EB delegacijos personalui, ir nedelsdamas praneša apie pavojų Išorės santykių direktorato generaliniam direktoratui, kuris praneša apie tai Komisijos Saugumo direktorato direktoriui. Atsižvelgiant į pavojaus pobūdį, imamasi atitinkamų priemonių.

               4.13.   EB delegacijos patalpų vientisumo pažeidimas

                     a)

                     Visi leidimą būti EB delegacijos patalpose turintys asmenys privalo segėti galiojantį leidimą įeiti arba tarnybinę kortelę matomoje vietoje. Paprašyti už įėjimo kontrolę atsakingų darbuotojų arba EB delegacijos vadovo deramai paskirto pareigūno, visi tokio galiojančio leidimo įeiti ar tarnybinės kortelės neturintys asmenys gali būti įpareigoti nedelsdami palikti EB delegacijos patalpas.

                     b)

                     Asmenims bandant neteisėtai patekti į EB delegacijos patalpas, EB delegacijos pareigūnai, jei jų fizinei apsaugai negresia joks pavojus, pirmiausia pasirūpinam kad būtų uždaryti biurai, užrakinti seifai ir spynos. Jie nedelsdami praneša apie tai Išorės santykių direktorato generaliniam direktoriui ir prašo instrukcijų dėl taikytino veikimo būdo ir atitinkamų tarnybų, kurias reikia įspėti.

                     c)

                     Išorės santykių direktorato generalinis direktorius, bendradarbiaudamas su Komisijos Saugumo direktorato direktoriumi, imasi tinkamų priemonių problemai išspręsti. Jis gali kreiptis pagalbos į atitinkamas priimančiosios šalies institucijas, įskaitant policijos pajėgas.

               4.14.   Įtartinų asmenų buvimas EB delegacijos patalpose

                     a)

                     Siekiant išlaikyti priimtiną EB delegacijos patalpose dirbančių asmenų ir Komisijos turto saugumo apsaugos lygį, visi EB delegacijos nariai privalo pranešti apie kiekvieną keistai ar įtartinai besielgiantį asmenį. Pranešti apie šiuos asmenis EB delegacijos vadovui – viena iš EB delegacijos personalo pareigų.

                     b)

                     EB delegacijos vadovui nedelsiant pranešama apie visus įtartinus ar neleistinus įsibrovimus į Komisijos pastatus. Išorės santykių direktorato generalinis direktorius kiekvieną kartą nedelsdamas pateikia instrukcijas dėl taikytino veikimo būdo ir atitinkamų tarnybų, kurias reikia įspėti.

               4.15.   Grasinimas susprogdinti

                     a)

                     Grasinimo susprogdinti sulaukęs EB delegacijoje dirbantis asmuo nedelsdamas praneša apie tai Išorės santykių direktorato generaliniam direktoriui. Šis asmuo bando gauti kuo daugiau informacijos iš skambinančiojo ar gauto pranešimo.

                     b)

                     Išorės santykių direktorato generalinis direktorius pateikia instrukcijas dėl taikytino veikimo būdo ir nedelsdamas praneša apie incidentą už išorės santykius atsakingam Komisijos nariui, kuris savo ruožtu praneša apie tai Komisijos nariui, atsakingam už saugumo reikalus.

                     c)

                     EB delegacijos vadovas, veikdamas kompetentingų priimančiosios šalies institucijų (t. y. skubios pagalbos tarnybų) prašymu, gali nuspręsti evakuoti EB delegacijos pastatą. Išorės ryšių direktorato generaliniam direktoriui nuolat pranešama apie įvykius.

               4.16.   Įtartinos siuntos ar kito daikto radimas

                     a)

                     Kiekvienas EB delegacijos pareigūnas ar budinčio personalo narys nedelsdamas praneša EB delegacijos vadovui apie rastą įtartiną siuntą ar kitą daiktą. Aptikus įtartiną siuntą ar kitą daiktą, aplink jį įrengiama atitinkama saugumo aptvara. Joks asmuo negali liesti ar apgadinti įtartinos siuntos ar kito daikto. Šalia incidento vietos draudžiama naudotis bevielėmis ryšio priemonėmis.

                     b)

                     Įvertinęs pavojų ir aplinkybes, EB delegacijos vadovas kreipiasi į atitinkamas priimančiosios šalies institucijas.

               4.17.   Įrodymų apsauga

         Nusižengimo ar nusikaltimo EB delegacijos patalpose atveju šių įvykių liudininkai turi kreiptis į EB delegacijos vadovą, kuris imasi reikalingų priemonių. Liudininkai neturi mėginti suklastoti jokių įrodymų.


title: 2006/892/EB: 2006 m. gruodžio 5 d. Komisijos sprendimas, iš dalies keičiantis Sprendimus 2006/7/EB, 2006/265/EB ir 2006/533/EB bei pratęsiantis jų taikymo laikotarpį (pranešta dokumentu Nr. C(2006) 5860)   (Tekstas svarbus EEE)

text:
8.12.2006

               LT

               Europos Sąjungos oficialusis leidinys

               L 343/99

      KOMISIJOS SPRENDIMAS

   2006 m. gruodžio 5 d.
   iš dalies keičiantis Sprendimus 2006/7/EB, 2006/265/EB ir 2006/533/EB bei pratęsiantis jų taikymo laikotarpį
   (pranešta dokumentu Nr. C(2006) 5860)
   (Tekstas svarbus EEE)
   (2006/892/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
   atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
   kadangi:

               (1)

               Po paukščių gripo epidemijos protrūkio, kurį pirmiausiai 2003 m. gruodžio mėn. pietryčių Azijoje sukėlė didelio patogeniškumo viruso štamas H5N1, Komisija patvirtino kelias su paukščių gripu susijusias apsaugos priemones. Tarp tokių priemonių pirmiausiai buvo 2006 m. sausio 9 d. Komisijos sprendimas 2006/7/EB dėl tam tikrų apsaugos priemonių, susijusių su plunksnų importu iš tam tikrų trečiųjų šalių (3), 2006 m. kovo 31 d. Komisijos sprendimas 2006/265/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Šveicarijoje (4) ir 2006 m. liepos 28 d. Komisijos sprendimas 2006/533/EB dėl tam tikrų laikinų apsaugos priemonių, susijusių su labai patogeniniu paukščių gripu Kroatijoje (5).

               (2)

               Nuo Sprendimo 2006/7/EB priėmimo dienos Komisija vykdė galiojančių nuolatinių Bendrijos priemonių, susijusių su plunksnų importu, ypač neapdorotų plunksnų importo reikalavimų, nustatytų 2002 m. spalio 3 d. Europos Parlamento ir Tarybos reglamento (EB) Nr. 1774/2002, nustatančio sveikatos taisykles gyvūninės kilmės šalutiniams produktams, neskirtiems vartoti žmonėms (6), VIII priedo VIII skyriuje, persvarstymą. Tačiau teisėkūros procedūra nebuvo užbaigta.

               (3)

               Sprendimai 2006/7/EB, 2006/265/EB ir 2006/533/EB taikomi iki 2006 m. gruodžio 31 d. Tačiau, kadangi trečiosiose šalyse vis dar pasitaiko Azijos kilmės paukščių gripo viruso protrūkio atvejų ir todėl grėsmė Bendrijai nesumažėjo, šių sprendimų taikymą reikėtų pratęsti iki 2007 m. birželio 30 d.

               (4)

               Komisijos sprendimai 2006/115/EB (7) ir 2006/135/EB (8) buvo panaikinti ir pakeisti Komisijos sprendimais 2006/563/EB (9) ir 2006/415/EB (10). Kroatija ir Šveicarija informavo Komisiją, kad šių šalių kompetentingos valdžios institucijos šiuo metu taiko apsaugos priemones, kurios yra lygiavertės valstybių narių kompetentingų valdžios institucijų taikomoms priemonėms, kaip nustatyta Sprendimuose 2006/563/EB ir 2006/415/EB. Todėl reikėtų atnaujinti Sprendimų 2006/265/EB, 2006/533/EB priedų nuorodas.

               (5)

               Todėl reikėtų atitinkamai iš dalies pakeisti sprendimus 2006/7/EB, 2006/265/EB ir 2006/533/EB.

               (6)

               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Sprendimo 2006/7/EB 4 straipsnyje data „2006 m. gruodžio 31 d.“ keičiama į „2007 m. birželio 30 d.“
   2 straipsnis
   Sprendimas 2006/265/EB iš dalies keičiamas taip:

               1)

               3 straipsnyje data „2006 m. gruodžio 31 d.“ keičiama į „2007 m. birželio 30 d.“

               2)

               Priedas pakeičiamas šio sprendimo I priedu.

         3 straipsnis
   Sprendimas 2006/533/EB iš dalies keičiamas taip:

               1)

               5 straipsnyje data „2006 m. gruodžio 31 d.“ keičiama į „2007 m. birželio 30 d.“

               2)

               Priedas pakeičiamas šio sprendimo II priedu.

         4 straipsnis
   Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai valstybės narės nedelsdamos praneša Komisijai.
   5 straipsnis
   Šis sprendimas skirtas valstybėms narėms.

      Priimta Briuselyje, 2006 m. gruodžio 5 d.

            Komisijos vardu

         Markos KYPRIANOU

            Komisijos narys

      (1)  OL L 268, 1991 9 24, p. 56. Direktyva su paskutiniais pakeitimais, padarytais 2003 m. Stojimo aktu.

      (2)  OL L 24, 1998 1 30, p. 9. Direktyva su paskutiniais pakeitimais, padarytais Europos Parlamento ir Tarybos reglamentu (EB) Nr. 882/2004 (OL L 165, 2004 4 30, p. 1).

      (3)  OL L 5, 2006 1 10, p. 17. Sprendimas su paskutiniais pakeitimais, padarytais Sprendimu 2006/521/EB (OL L 205, 2006 7 27, p. 26).

      (4)  OL L 95, 2006 4 4, p. 9. Sprendimas su pakeitimais, padarytais Sprendimu 2006/405/EB (OL L 158, 2006 6 10, p. 14).

      (5)  OL L 212, 2006 8 2, p. 19.

      (6)  OL L 273, 2002 10 10, p. 1. Reglamentas su paskutiniais pakeitimais, padarytais Komisijos reglamentu (EB) Nr. 208/2006 (OL L 36, 2006 2 8, p. 25).

      (7)  OL L 48, 2006 2 18, p. 28. Sprendimas su pakeitimais, padarytais Sprendimu 2006/277/EB (OL L 103, 2006 4 12, p. 29).

      (8)  OL L 52, 2006 2 23, p. 41. Sprendimas su paskutiniais pakeitimais, padarytais Sprendimu 2006/384/EB (OL L 148, 2006 6 2, p. 53).

      (9)  OL L 222, 2006 8 15, p. 11.

      (10)  OL L 164, 2006 6 16, p. 51. Sprendimas su pakeitimais, padarytais Sprendimu 2006/506/EB (OL L 199, 2006 7 21, p. 36).

      I PRIEDAS

            „PRIEDAS
            1 straipsnio 1 dalyje nurodyta Šveicarijos teritorijos dalis

                        ISO šalies kodas

                        Šalies pavadinimas

                        Teritorijos dalis

                        CH

                        Šveicarija

                        Šveicarijoje: visos Šveicarijos teritorijos dalys, kurioms Šveicarijos valdžios institucijos oficialiai taikė Komisijos sprendimuose 2006/415/EB ir 2006/563/EB nustatytiems apribojimams lygiaverčius apribojimus.“

      II PRIEDAS

            „PRIEDAS
            1 straipsnyje nurodyta Kroatijos teritorijos dalis

                        ISO šalies kodas

                        Šalies pavadinimas

                        Teritorijos dalis

                        HR

                        Kroatija

                        Kroatijoje: visos Kroatijos teritorijos dalys, kurioms Kroatijos kompetentingos valdžios institucijos oficialiai taiko Komisijos sprendime 2006/563/EB nustatytiems apribojimams lygiaverčius apribojimus.“


title: 2014/259/BUSP: 2014 m. gegužės 6 d. Politinio ir saugumo komiteto sprendimas EUCAP Sahel Niger/2/2014 dėl Europos Sąjungos BSGP misijos Nigeryje (EUCAP Sahel Niger) vadovo skyrimo

text:
9.5.2014

               LT

               Europos Sąjungos oficialusis leidinys

               L 136/26

         POLITINIO IR SAUGUMO KOMITETO SPRENDIMAS EUCAP SAHEL NIGER/2/2014
   2014 m. gegužės 6 d.
   dėl Europos Sąjungos BSGP misijos Nigeryje (EUCAP Sahel Niger) vadovo skyrimo
   (2014/259/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2012 m. liepos 16 d. Tarybos sprendimą 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (1), ypač į jo 9 straipsnio 1 dalį,
   kadangi:

               (1)

               pagal Sprendimą 2012/392/BUSP Politinis ir saugumo komitetas yra įgaliotas pagal Sutarties 38 straipsnį priimti atitinkamus sprendimus Europos Sąjungos BUSP misijos Nigeryje (EUCAP Sahel Niger) politinės kontrolės vykdymo ir strateginio vadovavimo jai tikslais, įskaitant sprendimą dėl misijos vadovo skyrimo;

               (2)

               2013 m. lapkričio 12 d. PSK priėmė Sprendimą EUCAP Sahel Niger/2/2013 (2), kuriuo Filip DE CEUNINCK buvo laikinai nuo 2013 m. lapkričio 1 d. iki gruodžio 31 d. paskirtas EUCAP Sahel Niger misijos vadovu. 2014 m. sausio 14 d. jo įgaliojimai buvo pratęsti iki naujo EUCAP Sahel Niger misijos vadovo paskyrimo (3);

               (3)

               vyriausiasis įgaliotinis užsienio reikalams ir saugumo politikai pasiūlė laikotarpiui iki 2014 m. liepos 15 d. EUCAP Sahel Niger misijos vadovu skirti Filip DE CEUNINCK,

         PRIĖMĖ ŠĮ SPRENDIMĄ:
   1 straipsnis
   Filip DE CEUNINCK skiriamas EUCAP Sahel Niger misijos vadovu laikotarpiui iki 2014 m. liepos 15 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gegužės 6 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 187, 2012 7 17, p. 48.

      (2)  OL L 305, 2013 11 15, p. 18.

      (3)  2014 m. sausio 14 d. Politinio ir saugumo komiteto sprendimas EUCAP Sahel Niger/1/2014, kuriuo pratęsiamas Europos Sąjungos BSGP misijos Nigeryje (EUCAP Sahel Niger) vadovo įgaliojimų terminas (OL L 14, 2014 1 18, p. 16).


title: 2010/177/: 2010 m. kovo 23 d. Komisijos sprendimas, kuriuo priimami trys pasiūlymai prisijungti prie priimto bendro įsipareigojimo dėl kainos, susijusio su antidempingo tyrimu dėl tam tikrų importuojamų Kinijos Liaudies Respublikos kilmės liejinių, ir taip iš dalies keičiamas Sprendimas 2006/109/EB

text:
24.3.2010

               LT

               Europos Sąjungos oficialusis leidinys

               L 77/55

         KOMISIJOS SPRENDIMAS
   2010 m. kovo 23 d.
   kuriuo priimami trys pasiūlymai prisijungti prie priimto bendro įsipareigojimo dėl kainos, susijusio su antidempingo tyrimu dėl tam tikrų importuojamų Kinijos Liaudies Respublikos kilmės liejinių, ir taip iš dalies keičiamas Sprendimas 2006/109/EB
   (2010/177/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 straipsnį ir 11 straipsnio 3 dalį,
   pasikonsultavusi su Patariamuoju komitetu,
   kadangi:
   A.   PROCEDŪRA

               (1)

               Reglamentu (EB) Nr. 1212/2005 (2) (toliau – galutinis reglamentas) Taryba nustatė galutinį antidempingo muitą tam tikriems importuojamiems Kinijos Liaudies Respublikos (toliau – KLR) kilmės liejiniams. Šis reglamentas paskutinį kartą buvo keistas Tarybos reglamentu (EB) Nr. 500/2009 (3).

               (2)

               Sprendimu 2006/109/EB (4) Komisija priėmė Kinijos įrengimų ir elektronikos gaminių importo ir eksporto prekybos rūmų (toliau – CCCME) drauge su 20 bendradarbiaujančių Kinijos bendrovių ar bendradarbiaujančių bendrovių grupių pasiūlytą bendrą įsipareigojimą dėl kainos. Šis sprendimas paskutinį kartą buvo keistas Sprendimu 2008/437/EB (5).

               (3)

               Galutiniu reglamentu suteikiama galimybė naujiems Kinijos eksportuojantiems gamintojams taikyti tokį pat režimą kaip pradiniame tyrime bendradarbiaujančioms bendrovėms, jei šiems gamintojams pagal Reglamento (EB) Nr. 1212/2005 1 straipsnio 4 dalį leista taikyti naujo eksportuojančio gamintojo režimą (toliau – NEGR).

               (4)

               Gavusi tris prašymus taikyti NEGR remiantis galutinio reglamento 1 straipsnio 4 dalimi, Taryba Reglamentu (EB) Nr. 426/2008 (6) iš dalies pakeitė galutinį reglamentą ir eksportuojančioms gamintojoms „HanDan County Yan Yuan Smelting and Casting Co., Ltd“ (toliau – „HanDan“), „XianXian Guozhuang Precision Casting Co., Ltd“ (toliau – „XianXian“) ir „Wuxi Norlong Foundry Co., Ltd“ (toliau – „Norlong“) nustatė 28,6 % individualią muito normą.

               (5)

               Gavusi prašymą taikyti NEGR remiantis galutinio reglamento 1 straipsnio 4 dalimi, Taryba Reglamentu (EB) Nr. 282/2009 (7) iš dalies pakeitė galutinį reglamentą ir eksportuojančiai gamintojai „Weifang Stable Casting Co., Ltd“ (toliau – „Weifang“) nustatė 28,6 % individualią muito normą.

               (6)

               Primenama, kad atliekant NEGR tyrimą visoms keturioms eksportuojančioms gamintojoms buvo taikomas individualus režimas (toliau – IR).

               (7)

               Dvi iš minėtų keturių eksportuojančių gamintojų, kurioms taikomas NEGR („XianXian“ ir „Weifang“) drauge su CCCME pateikė oficialius pasiūlymus prisijungti prie Komisijos priimto bendro atsakomybės įsipareigojimo.

               (8)

               2009 m. birželio 10 d. Komisija Europos Sąjungos oficialiajame leidinyje
                   (8) paskelbtu pranešimu inicijavo dalinę tarpinę galutinių priemonių peržiūrą. Atliekant peržiūrą tiriama tik priemonių forma ir visų pirma KLR eksportuojančių gamintojų pasiūlytų įsipareigojimų priimtinumas ir veiksmingumas.

               (9)

               Pradėjus dalinę tarpinę priemonių peržiūrą, dar viena eksportuojanti gamintoja, kuriai taikomas NEGR („HanDan“), drauge su CCCME per nustatytą laikotarpį pateikė oficialų pasiūlymą prisijungti prie Komisijos priimto bendro atsakomybės įsipareigojimo.

               (10)

               Kita eksportuojanti gamintoja, kuriai taikomas NEGR („Norlong“), pareiškė, kad nenori prisijungti prie Komisijos priimto bendro įsipareigojimo, bet per nustatytą terminą pasiūlė atskirą įsipareigojimą.

               (11)

               2009 m. gruodžio 15 d. suinteresuotosioms šalims pateikti pagrindiniai faktai ir aplinkybės, kuriais remiantis buvo ketinama priimti CCCME ir „HanDan“, CCCME ir „XianXian“ bei CCCME ir „Weifang“ pateiktus pasiūlymus prisijungti prie bendro įsipareigojimo dėl kainos ir atmesti „Norlong“ pasiūlytą įsipareigojimą. Joms buvo suteikta galimybė pateikti pastabas. Jų pastabos buvo įvertintos prieš priimant galutinį sprendimą.

         B.   ĮSIPAREIGOJIMO PASIŪLYMAI

               (12)

               Pažymima, kad CCCME drauge su „Handan“, „XianXian“ ir „Weifang“ pateiktas įsipareigojimo pasiūlymas yra identiškas Sprendimu 2006/109/EB priimtam bendro įsipareigojimo pasiūlymui, todėl CCCME ir trys minėtos eksportuojančios gamintojos įsipareigoja užtikrinti, kad nagrinėjamasis produktas būtų eksportuojamas nustatyta minimalia importo kaina (toliau – MIK), kuria būtų pašalinamas žalingas dempingo poveikis, arba didesne kaina. Primenama, kad įsipareigojime numatyta indeksuoti nagrinėjamojo produkto minimalią importo kainą, vadovaujantis šio produkto pagrindinės žaliavos, t. y. luitinio ketaus, viešu tarptautiniu kotiravimu, remiantis tuo, kad liejinių kainos labai skiriasi atsižvelgiant į ketaus kainas.

               (13)

               Be to, atlikus tolesnį tyrimą paaiškėjo, kad nėra jokių su bendrovėmis susijusių priežasčių, dėl kurių būtų reikalaujama atmesti CCCME drauge su „HanDan“, „XianXian“ ir „Weifang“ pateiktą pasiūlymą. Šiuo požiūriu ir dėl to, kad bendrovėms nustatyta individuali muito norma, Komisija mano, kad gali priimti CCCME ir eksportuojančių gamintojų pateiktą įsipareigojimo pasiūlymą.

               (14)

               Be to, reguliariomis ir išsamiomis ataskaitomis, kurias CCCME ir bendrovės įsipareigoja teikti Komisijai, bus galima vykdyti veiksmingą stebėseną. Todėl manoma, kad įsipareigojimo vengimo rizika yra nedidelė.

               (15)

               Atsižvelgiant į „Norlong“ pateiktą atskirą įsipareigojimo pasiūlymą, reikėtų priminti, kad Sprendimu 2006/109/EB priimtas pradinis įsipareigojimas buvo 20 bendrovių ir CCCME bendras atsakomybės įsipareigojimas. Tai, kad jis buvo pasiūlytas kaip bendras įsipareigojimas, buvo vienas iš veiksnių, dėl kurių Komisija ryžtingai jį priėmė, atsižvelgdama į tai, kad juo galima praktiškiau ir geriau kontroliuoti, kaip laikomasi su šiuo įsipareigojimu susijusių prievolių, o tai yra būtina atsižvelgiant į didelį susijusių eksportuojančių gamintojų skaičių.

               (16)

               „Norlong“ teigė, kad praeityje Komisija jau yra priėmusi bent vieną atskirą bendrovės, kuriai kaip ir „Norlong“ atveju nebuvo taikomas rinkos ekonomikos režimas (toliau – RER), o tik individualus režimas (toliau – IR), įsipareigojimą (9). Tačiau, reikėtų pažymėti, kad padėtis „Norlong“ nurodytu atveju skiriasi nuo padėties, susijusios su Sprendimu 2006/109/EB priimtu pradiniu įsipareigojimu: „Norlong“ nurodytu atveju galiausiai buvo priimtas tik vienas vienos eksportuojančios gamintojos įsipareigojimas. Reikėtų priminti, kad vėliau dėl daugybės nustatytų pažeidimų, įskaitant kryžminio kompensavimo sistemas, Komisija šį įsipareigojimą panaikino (10).

               (17)

               Sprendimu 2006/109/EB priimto įsipareigojimo atveju dėl padėties savitumo, t. y. didelio bendrovių skaičiaus (daugiau nei 20), yra būtina konkreti specialios kontrolės ir stebėsenos sistema. „Norlong“ nepateikė jokių susijusių įrodymų, kad jos padėtis skiriasi nuo kitų su bendru įsipareigojimu susijusių bendrovių ar kad Komisija turėtų „Norlong“ vertinti skirtingai nei kitas su bendru įsipareigojimu susijusias bendroves. Be to, „Norlong“ pasiūlymas reikštų su Komisijos kontrolės ir stebėsenos sistema susijusių pastangų dubliavimą. Kadangi Komisijai nebūtų praktiška ir ekonomiška kontroliuoti, kaip laikomasi su „Norlong“ atskiru įsipareigojimo pasiūlymu susijusių prievolių, Komisija mano, kad ji negali priimti „Norlong“ pateikto atskiro įsipareigojimo pasiūlymo.

               (18)

               Sąjungos pramonė prieštaravo CCCME drauge su „HanDan“, „XianXian“ ir „Weifang“ pateiktam įsipareigojimo pasiūlymui, teigdama, kad MIK bus per maža, kad Europos pramonė būtų apsaugota nuo importo dempingo kaina poveikio, ir kad Sąjungos pramonei toliau daroma žala. Kalbant apie MIK dydį, reikėtų pažymėti, kad nustatyti antidempingo muitai buvo tokio pat dydžio kaip nustatyti dempingo skirtumai, kurie buvo mažesni nei žalos skirtumai. Todėl MIK taip pat buvo nustatyta normaliajai vertei; taigi ja pašalinamas tik nustatytas dempingas, remiantis pagrindinio reglamento 8 straipsnio 1 dalyje nustatytos mažesniojo muito taisyklės principu.

               (19)

               Be to, Sąjungos pramonė teigė, kad nepaisant nustatytų antidempingo priemonių Kinijos eksportuotojų rinkos dalis nuo pradinio tyrimo laikotarpio (11) padidėjo. Sąjungos pramonė teigė, kad tai susiję su padidėjusiu eksportu iš Kinijos ir staiga sumažėjusiu suvartojimu Sąjungoje. Tačiau nebuvo pateikta jokių įtikinamų įrodymų dėl tariamo staiga sumažėjusio suvartojimo. Be to, iš turimos statistikos (12) matyti, kad nuo pradinio tyrimo laikotarpio importas dempingo kaina sumažėjo 14 %.

               (20)

               Atsižvelgiant į tai, kas išdėstyta pirmiau, nė viena Sąjungos pramonės nurodyta priežastis neturėjo įtakos išvadai, kad CCCME drauge su „HanDan“, „Weifang“ ir „XianXian“ pateiktą įsipareigojimo pasiūlymą reikėtų priimti.

               (21)

               Kad Komisija galėtų veiksmingai stebėti, kaip bendrovės laikosi prisiimto įsipareigojimo, nuo antidempingo muito bus atleidžiama, jeigu atitinkamai muitinei pateikiant išleidimo į laisvą apyvartą prašymą i) pateikiama įsipareigojimo sąskaita faktūra, kurioje nurodomi visi Tarybos reglamento (EB) Nr. 268/2006 (13) priede išvardyti duomenys, ii) importuotas prekes pagamino, išsiuntė ir joms sąskaitas faktūras tiesiogiai išrašė minėta bendrovė pirmam nepriklausomam pirkėjui Sąjungoje ir jeigu iii) deklaruotos bei muitinei pateiktos prekės tiksliai atitinka įsipareigojimo sąskaitos faktūros aprašymą. Jei tokia sąskaita faktūra nepateikiama arba ji neatitinka muitinei pristatyto produkto, turi būti sumokėtas atitinkamo dydžio antidempingo muitas.

               (22)

               Siekiant užtikrinti, kad toliau būtų laikomasi įsipareigojimo, Reglamentu (EB) Nr. 268/2006 importuotojoms buvo pranešta, kad, jei nesilaikys šiame reglamente nustatytų sąlygų arba jei Komisija atšauks priimtą įsipareigojimą, gali atsirasti su atitinkamais sandoriais susijusi skola muitinei.

               (23)

               Jeigu įsipareigojimas pažeidžiamas arba atšaukiamas, arba jeigu Komisija atšaukia priimtą įsipareigojimą, laikantis pagrindinio reglamento 9 straipsnio 4 dalies nustatytas antidempingo muitas yra savaime taikomas pagal pagrindinio reglamento 8 straipsnio 9 dalį.

               (24)

               Atsižvelgiant į tai, kas išdėstyta pirmiau, „Norlong“ pasiūlytą įsipareigojimą reikėtų atmesti. CCCME ir „HanDan“, CCCME ir „XianXian“ bei CCCME ir „Weifang“ pateiktą pasiūlymą prisijungti prie Sprendimu 2006/109/EB priimto bendro įsipareigojimo dėl kainos reikėtų priimti, o Sprendimo 2006/109/EB 1 straipsnį – atitinkamai iš dalies pakeisti,

         PRIĖMĖ ŠĮ SPRENDIMĄ:
   1 straipsnis
   Priimamas Kinijos įrengimų ir elektronikos gaminių importo ir eksporto prekybos rūmų (toliau – CCCME) ir bendrovės „HanDan County Yan Yuan Smelting and Casting Co., Ltd“, CCCME ir bendrovės „XianXian Guozhuang Precision Casting Co. Ltd“ bei CCCME ir bendrovės „Weifang Stable Casting Co., Ltd“ pasiūlytas įsipareigojimas, susijęs su antidempingo tyrimu dėl tam tikrų importuojamų Kinijos Liaudies Respublikos kilmės liejinių.
   2 straipsnis
   Komisijos sprendimo 2006/109/EB su pakeitimais, padarytais Komisijos sprendimu 2008/437/EB, 1 straipsnyje pateikta lentelė pakeičiama šia lentele:

               Bendrovė

               Papildomas TARIC kodas

               Beijing Tongzhou Dadusche Foundry Factory, East of Dongtianyang Village, Dadushe, Tongzhou Beijing

               A708

               Botou City Simencun Town Bai Fo Tang Casting Factory, Bai Fo Tang Village, Si Men Cun Town, Bo Tou City, 062159, Hebei Province

               A681

               Botou City Wangwu Town Tianlong Casting Factory, Changle Village, Wangwu Town, Botou City, Hebei Province

               A709

               Changan Cast Limited Company of Yixian Hebei, Taiyuan main street, Yi County, Hebei Province, 074200

               A683

               Changsha Jinlong Foundry Industry Co., Ltd, 260, Jinchang Road, JinJing Town, Changsha, Hunan

               A710

               Changsha Lianhu Foundry, Lianhu Village, Yuhuating Town, Yuhua District, Changsha, Hunan

               A711

               Manufactured and sold by GB Metal Products Co., Ltd, Zhuanlu Town, Dingzhou, Hebei or manufactured by GB Metal Products Co., Ltd, Zhuanlu Town, Dingzhou, Hebei and sold by its related sales company GB International Trading Shanghai Co Ltd, B301-310 Yinhai Building., 250 Cao Xi Road., Shanghai

               A712

               Guiyang Bada Foundry Co., Ltd, Mengguan Huaxi Guiyang, Guizhou

               A713

               Hebei Jize Xian Ma Gang Cast Factory, Nankai District. Xiao Zhai Town, Jize County, Handan City, Hebei

               A714

               Manufactured and sold by Hebei Shunda Foundry Co., Ltd, Qufu Road, Quyang, 073100, PRC or manufactured by Hebei Shunda Foundry Co., Ltd, Qufu Road, Quyang, 073100, PRC and sold by its related sales company Success Cast Tech-Ltd, 603A Huimei Business Centre 83 Guangzhou Dadao(s), Guangzhou 510300

               A715

               Hong Guang Handan Cast Foundry Co., Ltd, Nankai District, Xiao Zhai Town, Handou City, Jize County, Hebei

               A716

               Qingdao Qitao Casting Co., Ltd, Nan Wang Jia Zhuang Village, Da Xin Town, Jimo City, Qingdao, Shandong Province, 266200

               A718

               Shandong Huijin Stock Co., Ltd, North of Kouzhen Town, Laiwu City, Shandong Province, 271114

               A684

               Shahe City Fangyuan Casting Co., Ltd, West of Nango Village, Shiliting Town, Shahe City, Hebei Province

               A719

               Shanxi Yuansheng Casting and Forging Industrial Co. Ltd, No 8 DiZangAn, Taiyuan, Shanxi, 030002

               A680

               Tianjin Fu Xing Da Casting Co., Ltd, West of Nan Yang Cun Village, Jin Nan District, 300350, Tianjin

               A720

               Weifang Jianhua Casting Co., Ltd, Kai Yuan Jie Dao Office, Hanting District, Weifang City, Shandong Province

               A721

               Zibo City Boshan Guangyuan Casting Machinery Factory, Xiangyang Village, Badou Town, Boshan District, Zibo City Shandong Province

               A722

               Zibo Dehua Machinery Co., Ltd, North of Lanyan Street, Zibo High-tech Developing Zone

               A723

               HanDan County Yan Yuan Smelting and Casting Co., Ltd, South of Hu Cun Village, Hu Cun Town, Han Dan County, Hebei, 056105

               A871

               XianXian Guozhuang Precision Casting Co., Ltd, Guli Village, Xian County, Gouzhuang, Hebei, Cangzhou 062250

               A869

               Weifang Stable Casting Co., Ltd, Fangzi District, Weifang City, Shandong Province, 261202

               A931

         3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2010 m. kovo 23 d.

            Komisijos vardu

            Pirmininkas

         José Manuel BARROSO

      (1)  OL L 343, 2009 12 22, p. 51.

      (2)  OL L 199, 2005 7 29, p. 1.

      (3)  OL L 151, 2009 6 16, p. 6.

      (4)  OL L 47, 2006 2 17, p. 59.

      (5)  OL L 153, 2008 6 12, p. 37.

      (6)  OL L 129, 2008 5 17, p. 1.

      (7)  OL L 94, 2009 4 8, p. 1.

      (8)  OL C 131, 2009 6 10, p. 18.

      (9)  OL L 267, 2005 10 12, p. 27.

      (10)  OL L 164, 2007 6 26, p. 32.

      (11)  Pradinio tyrimo laikotarpis apėmė laikotarpį nuo 2003 m. balandžio 1 d. iki 2004 m. kovo 31 d.

      (12)  Šaltinis: 14.6 duomenų bazė ir „Comext“.

      (13)  OL L 47, 2006 2 17, p. 3.


title: 2015 m. balandžio 29 d. Europos Parlamento sprendimas (ES) 2015/1627 dėl Europos Sąjungos 2013 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas

text:
2015 9 30

               LT

               Europos Sąjungos oficialusis leidinys

               L 255/127

      EUROPOS PARLAMENTO SPRENDIMAS (ES) 2015/1627
      2015 m. balandžio 29 d.
      dėl Europos Sąjungos 2013 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas
      EUROPOS PARLAMENTAS,

                  —

                  atsižvelgdamas į Europos Sąjungos 2013 finansinių metų bendrąjį biudžetą (1),

                  —

                  atsižvelgdamas į Europos Sąjungos 2013 finansinių metų konsoliduotąsias metines ataskaitas (COM(2014) 510 – C8–0151/2014) (2),

                  —

                  atsižvelgdamas į Audito Rūmų 2013 finansinių metų metinę biudžeto vykdymo ataskaitą su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 55, 99, 164, 165 ir 166 straipsnius,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0114/2015),

         1.

            patvirtina Europos ekonomikos ir socialinių reikalų komiteto Generaliniam sekretoriui, kad Europos ekonomikos ir socialinių reikalų komiteto 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos išorės veiksmų tarnybai, Europos ekonomikos ir socialinių reikalų komitetui, Regionų komitetui, Europos ombudsmenui ir Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL L 66, 2013 3 8.

         (2)  OL C 403, 2014 11 13, p. 1.

         (3)  OL C 398, 2014 11 12, p. 1.

         (4)  OL C 403, 2014 11 13, p. 128.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.


title: Tarybos Sprendimas 2003 m. vasario 18 pratęsiantis Sprendime 2002/148/EB, užbaigiančiame konsultacijas su Zimbabve remiantis AKR-EB partnerystės susitarimo 96 straipsniu, numatytų priemonių taikymo laikotarpį

text:
Svarbus teisinis pranešimas

|

32003D0112

Oficialusis leidinys L 046 , 20/02/2003 p. 0025 - 0026

		Tarybos Sprendimas2003 m. vasario 18pratęsiantis Sprendime 2002/148/EB, užbaigiančiame konsultacijas su Zimbabve remiantis AKR-EB partnerystės susitarimo 96 straipsniu, numatytų priemonių taikymo laikotarpį(2003/112/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 300 straipsnio 2 dalį,atsižvelgdama į Vidaus susitarimą dėl priemonių, kurių būtina imtis, ir tvarkos, kurios būtina laikytis įgyvendinant 2000 m. birželio 23 d. Cotonou pasirašytą AKR-EB partnerystės susitarimą [1], kurio laikiną taikymą reglamentuoja 2000 m. rugsėjo 18 d. valstybių narių Vyriausybių atstovų sprendimas, ypač į jo 3 straipsnį,atsižvelgdama į Komisijos pasiūlymą,kadangi:(1) Tarybos sprendimu 2002/148/EB [2] buvo užbaigtos konsultacijos su Zimbabvės Respublika pagal AKR-EB partnerystės susitarimo [3] 96 straipsnio 2 dalies c punktą ir imtasi atitinkamų priemonių, nurodytų to sprendimo priede.(2) Remiantis minėto sprendimo 2 straipsnio 3 dalimi šias priemones nustojama taikyti 2003 m. vasario 21 d..(3) Zimbabvės Vyriausybė ir toliau pažeidžia pagrindines AKR-EB partnerystės susitarimo 6 straipsnyje cituojamas dalis, ir dabartinės sąlygos Zimbabvėje neužtikrina pagarbos žmogaus teisėms, demokratijos bei teisės viršenybės principų laikymosi.(4) Todėl priemonių taikymo laikotarpį reikėtų pratęsti,NUSPRENDĖ:1 straipsnisSprendimo 2002/148/EB 2 straipsnyje nurodytų priemonių taikymas pratęsiamas tolesniam 12 mėnesių laikotarpiui, t. y. iki 2004 m. vasario 20 d. Jos nuolat nagrinėjamos iš naujo, bent jau per šešis mėnesius.Šio sprendimo priede pateiktas laiškas adresuojamas Zimbabvės prezidentui.2 straipsnisŠis sprendimas įsigalioja jo paskelbimo Europos Bendrijų oficialiajame leidinyje dieną.Priimta Briuselyje, 2003 m. vasario 18 d.Tarybos varduPirmininkasN. Christodoulakis[1] OL L 317, 2000 12 15, p. 376.[2] OL L 50, 2002 2 21, p. 64.[3] OL L 317, 2000 12 15, p. 3.--------------------------------------------------PRIEDASBriuselis, …LAIŠKAS ZIMBABVĖS PREZIDENTUI,Europos Sąjunga skiria didžiausią dėmesį AKR-EB partnerystės susitarimo 9 straipsnio nuostatoms. Pagrindiniai AKR-EB partnerystės sutarties elementai – pagarba žmogaus teisėms, demokratinėms institucijoms ir teisės vuršenybė – yra mūsų santykių pagrindas.2002 m. vasario 19 d. laišku Sąjunga jus informavo apie savo sprendimą užbaigti konsultacijas, kurios vyko remiantis AKR-EB partnerystės susitarimo 96 straipsniu, ir imtis tam tikrų "atitinkamų priemonių", kaip apibrėžta to Susitarimo 96 straipsnio 2 dalies c punkte.Šiandien, po 12 mėnesių ir įvairių bandymų tarpininkauti, Europos Sąjunga mano, kad Zimbabvėje vis dar nesilaikoma demokratijos principų, o Zimbabvės Vyriausybė nepasiekė pažangos penkiose srityse, kurios buvo nurodytos Vasario mėnesio Tarybos sprendime (politinio smurto nutraukimas, laisvi ir nešališki rinkimai, masinių informacijos priemonių laisvė, teismų santvarkos nepriklausomybė, neteisėtos okupacijos nutraukimas).Atsižvelgdama į tai, kas pirmiau išdėstyta, Europos Sąjunga nemano, kad atitinkamos priemonės gali būti atšauktos.Priemonės bus atšauktos tik tada, kai bus įtvirtintos pagarbą žmogaus teisėms, demokratiniams principams ir teisės viršenybę užtikrinančios sąlygos. Be to, Europos Sąjunga pasilieka sau teisę imtis papildomų ribojančių priemonių.Europos Sąjunga atidžiai stebės pažangą Zimbabvėje ir dar kartą nori pabrėžti, kad nenori nubausti Zimbabvės žmonių, o ir toliau prisidės prie humanitarinio pobūdžio veiksmų bei projektų tiesiogiai remdama jos gyventojus, ypač socialinėje sferoje, į kurią nėra nukreiptos minėtos priemonės.Europos Sąjunga siekia dialogo su Zimbabve remdamasi AKR-EB partnerystės susitarimu ir tikisi, jog dėsite visas pastangas, kad sugrąžintumėte pagarbą pagrindiniams Partnerystės susitarimo principams, ir taip netrukus bus atkurtas mūsų bendradarbiavimas.Reiškiu Jums savo didžią pagarbą,Komisijos varduTarybos vardu--------------------------------------------------